text:
Welcome to Inyabutatu
IGITI KIBYARA INGOMA KIRAYIRUTA
- 13 March 2015
- Editorial/Ubwanditsi
Posted: 2014-10-28
Source: CSMCR - Comité de soutien pour une monarchie Constitutionnelle au Rwanda
1. Kw’itariki ya 28/01/1961, abanyarwanda benshi bateraniye i Gitarama bashinga Repubulika y’u Rwanda; naho kuri 25/09/1961, binyuze muri kamarampaka nibwo abaturage basezereye ubwami bwari bushingiye kuri karinga, banakuraho n'uwahoze ari umwami, ng’uko uko birukanye karinga mu Rwanda burundu, n’ubwo uburyo byakozwemo bikemangwa na bamwe. Ese ubu koko karinga yacitse burundu nk’amahembe y’imbwa, cyangwa umurizo w’igikeri nyamabondo?
2. Amakuru amwe n’amwe yo kuri internet agaragaza ko bidahagije rwose kuvanaho karinga mu madisikuru, inyandiko, amatora, igitugu, iterabwoba, intambara, cyangwa andi mayeri menshi. Ayo makuru yerekana ko karinga yibera mu mitwe y’abanyarwanda b’intagondwa badashaka kuyivaho naho wabagira ute. Ni uko bateye kandi ni uburenganzira bwabo, ikibi ni uko bagira uwo bahohotera, kandi ntacyo bashobora kugeraho kuko karinga abanyarwanda barayisezereye burundu mu Rwanda rwa Gasabo.
3. Birababaje rwose kubona muri iki gihe isi igezemo, hari abanyarwanda shitani igaraguza agati ikabategeka gusenga ingoma yambaye ibishahu by’abandi banyarwanda. Ese ubu koko hagize umuntu wambika Pahulo Kagame ibishahu by’abantu yishe twapfukama tukamusenga, nta soni? Reka da! Yewe, naho karinga yakwambara ibishahu by’Interahamwe n’ibyiz’Inkotanyi zahekuye u Rwanda, umuntu wayisenga abandi bantu bamuha akato. Imana yonyine rukumbi ni yo twese dukwiye gusenga! Erega burya abadasenga Imana basenga shitani, kubera ko amahitamo ni ayo ntayandi: Imana, cyangwa shitani.
4. Abakurambere bacu batinyaga karinga nko gupfa. Karinga yari ikomeye kuburyo yavugirwaga n’ingoma, umwami akayikomera amashyi, igahekwa mu ngobyi iyo hari aho bayijyanaga. Usibye karinga, ingoma zavugiraga umwami wenyine abazungu bataraza mu Rwanda. Niba umwami yarakomeraga amashyi karinga, ni ukubera ko karinga yarushaga umwami icyubahiro. Umwami nawe yaramyaga karinga. Abiru bo ntawakwirirwa abavuga. Niba abasekuruza bacu bari bafite ibigirwamana, ntagushidikanya ko karinga iri mu mubare w’ibyo biburagasani.
5. Abo umwami yicaga, yavugaga ko ari karinga yabatanze, nk’aho karinga igira abo ikunda n’abo yanga. Bityo rero, abanyarwanda bari bazi ko uwo karinga yibasiye ahita apfa ako kanya. Umwami yitwazaga karinga nk’intwaro ya kirimbuzi yo kumarira kw’icumu abanzi be. Karinga yatumaga nta munyarwanda n’umwe utinyuka guhangara umwami ngo agire icyo amuryoza. Nta munyarwanda n’umwe karinga yatinyaga, nta n’umwe wari itamiro kuriyo. Umubare w’ibikomerezwa n’ibikomangoma karinga yaciye ibihanga ninde wawumenya? Yewe, umwami adafite karinga, yaba ameze nka Samusoni wo muri bibiliya bamaze kumwogosha imisatsi ye.
6. Abanyarwanda bari bazi ko ukubaho kwabo bagukesha umwami. Abatemeraga kumutegera amashyi, kuvuga ibyabo byaba ari ukuvuga inkuru ishaje. Mu rubuga rwa politiki, umwami ni we wavugwaga wenyine mu gihugu cyose, nta gisonga yagiraga. Nta kintu na kimwe umwami atashoboraga kunyaga buri munyarwanda wese: isambu, inka, abana, umugore, ubuzima. Umwami yayoboraga abanyarwanda nk’intama, badatinyuka gukopfora ngo atabamena umutwe. Erega umwami yari ikigirwamana cyabo. Ng’iyo imitegekere y’ikigirwamana uko iteye, gihora gicigatiye inkota ityaye kurusha urwembe rukiri mu gifubiko rutigeze rwogosha; cyaturumbura amaso, imirambo y’abantu b’inzirakarengane ikareremba muri Nyabarongo; cyazinga umunya mu gahanga, amazu meza menshi, agahinduka umuyonga; cyashukura iminwa, abajenerali bambaye inyenyei nyinshi ku ntugu bakiruka amasigamana bagihungira mu mahanga ya kure cyane; cyabura ibitotsi, ukumva ngo cyohereje urubyiruko rw’u Rwanda kugwa ku rugamba rudafitiye igihugu akamaro na busa. Abambari ba karinga bikundira ubutegetsi busa nk’ubwo, banga demokarasi urunuka.
7. Mbega ukuntu abanyarwanda bahiye ubwoba babonye karinga ihiriye mu nzu ku Rucunshu! Bahise biheba bazi ko ari umunsi w’imperuka, hanyuma Kabare ka Rwakagara arabahumuriza ati “Haguma umwami, ingoma irabazwa!” Niba hari umuntu wari uzi neza karinga imbere n’inyuma, ni Kabare: nyina yari umukobwa wa Yuhi Gahindiro; nyirasenge yari umugore wa Yuhi Gahindiro; mushikiwe yari umugore wa Mutara Rwogera; undi mushikiwe yari umugore wa Kigeli Rwabugiri, ariko ibyo ntibyabujije Rwabugiri gukona Kabare (ibi birerekana ukuntu umwami yari afite ububasha buteye ubwoba). Ariya magambo Kabare yavuze kuri karinga ni ukuri kwambaye ubusa: karinga ni ingoma yabajwe mu giti, abayibona ukundi ni akazi kabo. Kuyisenga ni kimwe no gusenga imbehe, umuvure, isekuru, intebe, cyangwa ikintu cyose kidafite ubuzima nk’ibuye, ishyiga, ingutiya, isogisi, amahurunguru y’ihene, n’ibindi byinshi nk’ibyo.
8. Birazwi ko hari abantu bahindutse abacakara b’ibintu bitagira ubuzima na busa, dore ingero z’ibintu nk’ibyo byazonze rubanda: urumogi, itabi, inzoga, amafaranga, amabuye y’agaciro nka zahabu na diyama. Karinga ni kimwe muri ibyo bintu bitagira ubuzima ariko abayoboke bayo barayumva bagata umutwe. Karinga ni igiti cyapfuye ariko gifite abacakara bacyo. Imwe mu mpamvu zikomeye zateje intambara yo muri 1959 (iyo ntambara ibarirwa mu bisekuruza bya jenoside y’abatutsi bo mu Rwanda muri 1994, n'abahutu agahiryi bishwe n'inkotanyi bazira uko bavutse) ni iyi: abahutu n’abatutsi bibumbiye mu mashyaka anyuranye akomeye (ariyo Parmehutu, Rader, Aprosoma, Unar) basabye uwahoze ari umwami kuvanaho karinga n’abiru kugirango agzasigare ari umwami w'icyubahiro gusa ugendera kw’itegekonshinga, abatera utwatsi, maze karinga ikomeza umurimo wayo wo gutanga abicwa.
9. Hari abanyarwanda bahitamo kwitandukanya n’ubwonko bwabo, bagakora nk’aho batabukeneye: bahakana ko Pahulo Kagame ari umwicanyi ruharwa, bamufata nka Mandela, bamira bunguri ibinyoma bye bitabarika iyo agaragaza ko amateka y’u Rwanda yatangiye muri 1959, ko nta moko aba mu Rwanda, ko ruswa ari akatazwi mu Rwanda, ko Inkotanyi nta ruhare rubi na ruto zagize muri jenoside y’abatutsi bo mu Rwanda muri 1994, ko abatutsi nyabo ari abahungiye muri Uganda muri 1959, ko abacikacumu bakwiye kumushimira ko yabahaye u Rwanda ntibazongere kugira ikindi bamubaza, ko ivanguramoko ari yo politiki ifitiye akamaro cyane igihugu cyacu.
10. Abambari ba karinga ntibemera ko u Rwanda ari Repubulika, n’ubwo imaze imyaka n’imyaniko, kandi ikaba iganje muri Loni; bemera ko u Rwanda rukigenzurwa na karinga kandi ko uwahoze ari umwami akiri "UMWAMI W'U RWANDA", iyo bumvise inyigisho z'abaharanira "ubwami bushingiye kw’itegekonshinga" umujinya urabarenga nk'uw'impfizi zishyamiranye.
Bemera ko karinga atari baringa, ko muri iki gihe yibereye mu bwihisho, ko mbese igihe nikigera ikava mu bwihisho bwayo yazuye umugara hazaba umutingito w’isi maze abanzi bayo igahita ibatoza uruhindu aho binyegeje hose, ko izamaraho abantu kuburyo hazasigara intagondwa zayo zonyine, dore ko n’ubusanzwe karinga ari “imana” yazo.
11. Mu bwami bugendera kw’itegekonshinga hifashishijwe regence duharanira, umwami azaba ari uw’icyubahiro gusa pe, ntazaba akeneye karinga yo kumurinda. Umwami azarindwa n’itegekonshiga. Abanyarwanda twese tuzarindwa n’itegekonshinga. Itegekonshinga rizereka buri wese ko uburenganzira bw’ikiremwamuntu butavogerwa naho wacanira amabuye agahinduka amazi: mu kurinda umwenegihugu n’umutungo we, hari imirongo myinshi ntarengwa. Amategeko arinda umunyarwanda mu gihugu cye agomba kurusha imikaka intare z’inkazi, agomba kurusha imbaraga karinga n’abambari bayo iyo bava bakagera. Umunyarwanda akeneye ayo mategeko kugirango yiruhutse asubize umutima mu nda, agire amahoro, akire ibikomere karinga na repubulika zayikurikiye byamusigiye, yicare iwe mu kirambi azi ko ingoma zahinduye imirishyo umunsi abategetsi bose (uhereye k’umukuru w’igihugu kugeza ku bategetsi bo hasi) bazaba bitwara nk’abakozi b'abaturage.
Byandikiwe kandi bishyiriweho umukono i Londoni mu Bwongereza.
Komite ishyigikiye Ubwami bugendera ku itegekonshinga mu Rwanda.
CSMCR - Comité de soutien pour une monarchie Constitutionnelle au Rwanda
Email : This email address is being protected from spambots. You need JavaScript enabled to view it.
Tel: 0044 2083683640/0015857308352


c: text/html

text:
>> Le temps liturgique de l'Avent
Amasomo yo ku cyumweru, icyumweru cya 4 cy'Adiventi, A
Isomo rya mbere : Iz 7, 10-16
Isomo ryo mu gitabo cy’Umuhanuzi Izayi
Uhoraho yohereza umuhanuzi Izayi 10kubwira umwami Akhazi ati 11«Saba Uhoraho Imana yawe aguhe ikimenyetso, cyaba icyo hasi ikuzimu, cyangwa se icyo hejuru mu kirere.» 12 Akhazi arasubiza ati «Nta cyo nsabye, kandi sinshaka no kwinja Uhoraho.» 13Nuko Izayi aravuga ati «Tega amatwi rero, muryango wa Dawudi! Mbese ntibibahagije kunaniza abantu, kugira ngo mube mutangiye no kunaniza Imana yanjye ? 14Noneho rero ni Nyagasani ubwe uzabihera ikimenyetso: Dore ngaha umwari asamye inda, akazabyara umuhungu maze akazamwita Emanuweli. 15Azatungwa n’amata y’ikivuguto n’ubuki, kugira ngo azabashe kwanga ikibi, ahitemo icyiza. 16Na mbere y’uko uwo mwana azabasha kwanga ikibi agahitamo icyiza, ibihugu by’abo bami bombi utinya, bizaba bitakivugwa.»
Kuzirikana : Zab 24 (23), 1-2, 3-4ab, 5-6
ZABURI
- Inyik/ Uhoraho naze :
- ni we mwami wuje ikuzo
- Isi ni iy’Uhoraho hamwe n’ibiyirimo,
- yose ni iye hamwe n’ibiyituyeho byose.
- Ni we wayitendetse hejuru y’inyanja,
- Anayitereka hejuru y’inzuzi ubutayegayega.
- Ninde uzazamuka ku musozi w’Uhoraho,
- Maze agahagarara ahantu he hatagatifu ?
- Ni ufite ibiganza bidacumura n’umutima usukuye,
- ntararikire nabusa ibintu by’amahomvu.
- Uwo azabona umugisha w’Uhoraho,
- N’ubutungane bukomoka ku Mana umukiza we.
- Bene abo nibo bagize ubwoko bw’abamushaka,
- bagashakashaka uruhanga rwawe, Mana ya Yakobo.
Isomo rya kabiri : Rom 1, 1-7
Intangiriro y’ibaruwa Mutagatifu Pawulo Intumwa yandikiye Abanyaroma
Bavandimwe, ljyewe Pawulo umugaragu wa Yezu Kristu, ndabaramutsa. Koko natorewe kuba intumwa, nteganyirizwa kwamamaza Inkuru Nziza 2Imana yari yarateguje abahanuzi bayo mu byanditswe bitagatifu. 3Iyo Nkuru Nziza yerekeye Umwana wayo, Yezu Kristu Umwami wacu, wabayeho ku bw’umubiri ari mwene Dawudi, 4ariko izuka rye ava mu bapfuye rikagaragaza ko ari Umwana w’Imana, mu bubasha bwose ku bwa Roho Mutagatifu. 5Ni na We waduhesheje ubutumwa, bwo kuyobora mu ikuzo ry’izina rye amahanga yose ku kwemera, 6ari yo mubarirwamo namwe, abahamagawe na Yezu Kristu. 7Mwebwe rero batoni b’Imana muri i Roma, mwebwe abatagatifujwe no gutorwa n’Imana: nimugire ineza n’amahoro bituruka ku Mana Umubyeyi wacu, no kuri Nyagasani Yezu Kristu.
Ibango-ndirimbo ribanziriza Ivanjili :
Alleluya Alleluya.
- Dore umukobwa w’isugi agiye gusama inda,
- maze azabyare umuhungu,
- nuko bazamwite «Emanuweli»,
- ari byo kuvuga ngo «Imana turi kumwe&raq
Ivanjili Ntagatifu : Mt 1, 18-24
+ Amagambo yo mu Ivanjili ntagatifu uko yanditswe na Matayo
18Dore uko Yezu Kristu yavutse. Nyina Mariya yari yarasabwe na Yozefu; mu gihe batarabana aza gusama inda ku bubasha bwa Roho Mutagatifu. 19Yozefu umugabo we wari intungane kandi utashakaga kumuteza urubwa, yigira inama yo kumusezerera rwihishwa. 20Igihe yari akibizirikana, Umumalayika wa Nyagasani amubonekera mu nzozi aramubwira ati «Yozefu mwana wa Dawudi, witinya kuzana umugeni wawe Mariya, kuko yasamye ku bubasha bwa Roho Mutagatifu. 21Azabyara umwana uzamwite Yezu, kuko ari we uzakiza umuryango we ibyaha byawo.» 22Ibyo byose ariko byabereye kugira ngo huzuzwe ibyo Nyagasani yavugishije umuhanuzi ati 23«Dore Umukobwa w’isugi agiye gusama inda maze azabyare umuhungu, nuko bazamwite «Emanuweli», ari byo kuvuga ngo «Imana turi kumwe». 24Yozefu akangutse abigenza uko Umumalayika wa Nyagasani yamutegetse, nuko azana umugeni we.

robotstxt: allowed

filter: keep


text:
Gicumbi:Ubuyobozi bwiyemeje gukemura burundu ikibazo cy’umubyeyi wabanaga n’abana be mu kazu gateye isoni
Umugore witwa Mukandayishimiye Jackeline wo mu mudugudu wa Rugarama akagari ka Gatobotobo mu murenge wa Giti,nyuma yo guhitamo kwigondera nyakatsi kubera kubura aho aba we n’umuryango we,ubuyobozi bw’akarere ka Gicumbi bwemeje ko ubwo bumenye iki kibazo bugiye kugishakira umuti urambye.
Ubusanzwe uyu mugore ufite abana bane nawe wa gatanu ngo yabaga mu nzu yakodesherezwaga n’umurenge,nyuma ngo amafaranga y’ubukode akajya abura bakamusohora bityo afata umwanzuro wo kwigondagondera ako kazu.
Nyuma y’ubundi bufasha habwaga bwa Leta burimo ubwisungane mu kwivuza,ifu y’igikoma y’abana n’ibindi,ubuyobozi bw’akarere ka gicumbi bugiye no kumushakira icumbi ave muri ako kazu yabagamo gateye isoni.
Umuyobozi w’akarere ka Gicumbi,Ndayambaje Felix,yabwiye Muhabura.rw ko bagiye kureba neza niba ari mu bo bateganyaga gufasha badafite aho baba ariko uko byagenda kose ikibazo ke kigomba kubonerwa umuti.
Ati”Birasaba ko abantu bagisesengura ariko mu buryo butanga igisubizo.uburyo bwose twagisesengura nta munyarwanda wemerewe kuba mu ivundi.Ikiciro ari bube arimo ntabwo abantu bari buhumirize ngo ni akazi ke kandi turi ubuyobozi”.
Avuga ko bibaye ko babonye atari mu bo bateganya gufasha kubona amacumbi, bagiye gukora uko bashoboye bamukodeshereje inzu nk’amezi atatu.
Ati”Dushobora kumukodeshereza amezi atatu cyangwa angahe noneho abantu bakaganira mu nzego zose hakabaho umuganda nawe umuntu akamuganiriza ngo arabura iki? hakenewe iki? kugira ngo abantu babe bamufasha”.
Ibyiciro by’abagomba gufashwa aka karere gafite ni bitatu bigizwe n’ikiciro cy’abafite ubutaka ariko buri ahantu mu manegeka habujijwe kubakwa bigatuma abura aho aba,abafite ubutaka bwo guturamo ariko ntabushobozi bwo kubaka bafite ndetse n’uwudafite na kimwe muri ibyo byose.
- Umuyobozi w’akarere ka Gicumbi,Ndayambaje Felix
Habarurema Djamali MUHABURA.RW


text:
Abaturage barakora bakagoka, AGATSIKO kagasarura !
Umunsi w’umurimo nubere abakozi umwanya wo kubona akarengane bakorerwa no guhagurukira kukarwanya.
Abagize clubs za RDI Rwanda Rwiza twifurije abakozi bose n’abakoresha babo umunsi mpuzamahanga mwiza w’umurimo. Nubabere umwanya wo gutekereza ku burenganzira bwanyu n’ubw’abandi maze muhagurukire guhangana n’ uwo ari we wese ububangamira.
Nk’uko bimenyerewe, tariki ya 1 Gicurasi, isi yose yizihiza umunsi mpuzamahanga w’umurimo. Mu Rwanda na ho uwo munsi urizihizwa. Ariko ikiba gishishikaje abayobozi b’u Rwanda kuri uwo munsi ni amagambo n’imbwirwaruhame z’urudaca, zuzuye ubukana n’agasuzuguro bahamagarira abakozi kurushaho gukora agatunambwene no guhiga imihigo y’ibyo bazageraho mu kazi. Naho umubare munini w’abakozi, wo uba urekereje utegereje ijambo ry’abategetsi ngo bumve ko babibuka bakagira icyo bongera ku mishahara yabo.
Ubusumbane mu mishahara
Abagize Agatsiko k’Abasajya n’abahindutse ibikoresho byabo bigwijeho imishahara yikirenga maze abandi benegihugu babahumisha amaso intica ntikize nyamara batabarusha amashuri, gutanga umusaruro, gukora amasaha menshi no gukora akazi kavunanye. Bamwe mu bigwijeho imishahara y’ikirenga ni Perezida Paul Kagame n’umugore we Jeanette Nyiramongi, Abasenateri barimo na mubyara we Bernard Makuza, Abaminisitiri, Abadepite, Abasirikare n’Abapolisi bakuru, Abayobozi b’intara n’uturere, Abambasaderi n’abandi bakora imirimo yatoranyirijwe abo mu Gatsiko k’Abasajya. Muri iyi minsi, kuri uru rutonde hiyongereyeho n’abayobozi bo mu rwego rw’ umurenge kugira ngo barusheho guhatanira kwesa imihigo mu gukorera ibikorwa by’ubugome abaturage. Naho mu bahembwa urusenda “ Ba Nyagupfa” harimo abarimu, abaganga n’abasirikare batoya. Nyamara aba bakozi ni bo bavunika, barangiza hagashimwa ba shebuja. Nyamara ubu agatsiko karahemba imishahara y’ikirenga abarimu b’abanyamahanga maze abenegihugu bagahembwa ikinya kandi batabarusha gukora cyangwa amashuri menshi. Birababaje!
Icyenewabo n’ivangura mu kazi
Ingoma y’umunyagitugu jenerali Paul Kagame yimitse icyenewabo n’ivangura mu kazi. N’ubwo hariho gahunda yo kubanza gukoresha ibizamini hapiganirwa imyanya y’akazi, ibyo ni ya mayeri n’ubucabiranya bya FPR. Mbere y’uko hashyirwa ahagaragara umwanya upiganirwa, habanza gutoranywa uzawushyirwamo. Ibindi bisigaye bikaba kurangiza umuhango.
Abenshi mu bari mu nzego z’ubutegetsi ni abo mu kazu k’abasajya. Umubare muto cyane usigaye ni uwahariwe ba bidishyi bahindutse udukingirizo n’ibikoresho hagamijwe kujijisha no guhuma amaso abatarora kure. Kuri ubu ibigo byinshi bisigaye bihabwa urutonde rw’abagomba guhabwa akazi rwakozwe n’abasirikare bo mu gatsiko. Ba nyir’ibigo bategekwa guha akazi abari kuri urwo rutonde no kudahirahira ngo batange akazi ku wundi muntu uwo ari we wese bishakiye. Birababaje!
Guhatirwa kuyoboka FPR ku ngufu
Hirya no hino ku mirimo, abakozi bose bategekwa kujya muri FPR, kwitabira amanama yayo no gutanga imisanzu yayo ya buri kwezi. Umukozi ujijinganyije, bamwiyenzwaho akirukanwa cyangwa agahanwa mu bundi buryo. Yitwa ko yanze kubahiriza gahunda za Leta, ko afite ingengabitekerezo ya jenoside n’amacakubiri, ko arwanya Leta n’ibindi. Umwanya munini ku kazi usigaye uharirwa amanama ya FPR maze abaturage ntibahabwe serivise bakeneye. Birababaje!
Abaturage baragokera Agatsiko
N’ubwo ubutegetsi bw’agatsiko k’Abasajya bwirirwa buteza ubwega ngo rubanda nishishikarire umurimo, si impuhwe babafitiye, ahubwo ni ukugirango bagokere ubusa, bahore mu marira n’amaganya, bicwe n’agahinda.
(1)Ubu bugome bw’aka gatsiko bugaragarira mu kurandura imyaka y’abaturage bukabasiga iheruheru. *
(2)Bugaragarira mu kubategeka guhinga igihingwa kimwe cyakwera bukakigura ku ngufu bubahenda cyangwa bukabambura. Cyarumba bagataha amara masa.
(3)Ubugome nk’ubu bugaragarira mu gusenya amazu y’abaturage bubatse biyushye akuya, bukabaraza ku musozi no mu mashyamba.
(4)Bugaragarira mu kumena ibicuruzwa by’abari n’abategarugori baba babonye bibaruhije cyangwa bagujije amabanki bagamije kwirinda ingeso mbi nk’ubujura, uburaya n’ibindi.
(5)Ubugome nk’ubu bugaragarira mu misoro n’imisanzu by’urudaca bisabwa abacuruzi ngo badatera imbere bakabeshaho neza imiryango yabo kandi bakagombye kuba abaja n’abacakara b’agatsiko.
(6)Ubu bugome bugaragarira mu kwambura urubyiruko amagare n’amapikipiki kugira ngo bicwe n’inzara bahinduke imigata, babure imbaraga zo gutekereza no guhaguruka ngo baharanire uburenganzira bwabo bambuwe n’Agatsiko k’umunyagitugu Kagame. Birababaje!
Umwanzuro
Biragaragara ko ubutegetsi bwa jenerali Kagame n’agatsiko ke bufite ivangura risa n’irya “Apartheid”, rishingiye ku cyenewabo n’ubwirode. Burasahura umutungo w’igihugu, bukikubira ibyiza byose by’u Rwanda. Abenegihugu bahindutse nk’abacakara mu gihugu cyabo. Imirimo yose myiza n’imishahara y’ikirenga byikubiwe n’Agatsiko.
Ku munsi nk’uyu mpuzamahanga w’umurimo, abakozi bose bahembwa intica ntikize nibibabere umwanya wo kwisuganyiriza mu matsinda (clubs) maze mutekereze kure, muhurize imbaraga hamwe maze twese nk’abitsamuye mu minsi ya vuba tuzahagurukire rimwe dukore Revolisiyo y’amahoro. Bityo u Rwanda ruzayoborwe n’ubuyobozi bwa rubanda , butanzwe na rubanda kandi bukorera rubanda.
Mwihangane, ibyo aribyo byose, mugire umunsi mwiza w’umurimo.
Bikorewe i Kigali, kuwa 30 Mata 2012
Perezida wa clubs za RDI Rwanda Rwiza mu Rwanda
Mahoro Pacis pacismahoro@yahoo.fr


text:
Ni amasezerano yashyizweho umukono kuri uyu wa Kabiri tariki 21 Nzeri 2021, i Karuruma mu Karere ka Gasabo aho Uruganda LuNa Smelter Ltd rufite icyicaro gikuru.
Mu myaka ishize nibwo Kaminuza y’u Rwanda yatangije kwigisha amasomo ajyanye n’ubucukuzi bw’amabuye y’agaciro no kuyatunganya [Geology and Mining].
Muri rusange kugira ngo abanyeshuri bige neza, bisaba ko babona ayo mabuye y’agaciro bakayigiraho ariko bakanamenya uko ayo mabuye abyazwa ibindi bintu bifite agaciro ko hejuru.
Ubufatanye bwa UR n’Uruganda LuNa Smelter Ltd, rutunganya gasegereti rukayikuramo ubutare bukoreshwa cyane cyane muri za telefone, ibikoresho byo mu rugo, ni ingenzi kuko muri kaminuza bigoye cyane kubona ibikoresho byifashishwa mu masomo ngiro.
Umuyobozi Mukuru wa Kaminuza y’u Rwanda, Prof Lyambabaje Alexandre yagize ati "Ni byiza ko uruganda nk’uru tugirana amasezerano kugira ngo abanyeshuri biga ibyo byo gucukura amabuye y’agaciro no kuyatunganya babone ahantu baza kwigira noneho ubumenyingiro. Ubumenyi bwo bazakomeza kububona bwo mu bitabo na Laboratwari ariko noneho baze hano babone koko nyirizina ibintu bikorwa mbere yo gutunganywa bikajya ku rwego rwo gutanga umusaruro ukomeye."
Yakomeje agira ati "Ni ikintu cyiza kuko mu myaka ishize kimwe mubyo abantu bose babonaga bitari binoze muri Kaminuza y’u Rwanda ni ukwigisha abana bakarangiza bafite ubumenyi ariko batazi icyo ubwo bumenyi bakabukoresheje cyangwa banabona akazi mu nganda ugasanga batarateguwe bihagije kugira ngo bahite batangira gukora. Ubwo bigasaba ko inganda zibamenyereza, ubu rero bizatuma bigira ku murimo."
Binyuze mu masezerano ya UR na LuNa Smelter Ltd, abanyeshuri bazajya bazanwa kwigira ku murimo muri uru ruganda, bahabwe amahugurwa, bahuzwe n’abahanga mpuzamahanga bo muri uru rwego rw’ubucukuzi no kubafasha mu bushakashatsi n’ibindi.
Umuyobozi Wungirije wa LuNa Smelter Ltd, Butera Joseph yavuze ko aya masezerano ari intangiriro yo gutoza abakiri bato ubunyamwuga bwo gukora mu rwego ry’ubucukuzi bw’amabuye y’agaciro.
Ati "Iri ni itangiriro tugiranye na kaminuza, ikigiye gukurikiraho ni ukumvikana uko bizakorwa, tukumvikana abanyeshuri kaminuza izajya itoranya bakaza hano mu ruganda tukabongerera ubumenyi, tukubakira igihugu ubumenyi buzaza gufasha muri uru rwego rw’ubucukuzi no kongerera agaciro amabuye yacukuwe mu Rwanda."
Yakomeje agira ati "Hari icyuho muri uru rwego rw’ubucukuzi ariko iri ni itangiriro mu byo tubona byagira icyo bihindura. Muri ubu bufatanye twagiranye na kaminuza, bizafasha kugira ngo igihugu kigire abantu basohoka bafite ubumenyi bukenewe ku isoko uyu munsi n’ejo hazaza. Nirwo ruhare rwacu twafasha igihugu mu kubaka urwego rw’ubucukuzi."
Uruganda LuNa Smelter Ltd rukorera mu Rwanda guhera mu 2018. Rufite ubushobozi bwo gushongesha toni 360 za gasegereti buri kwezi.


text:
Kuri uyu wa Gatanu, tariki ya 6 Kanama 2021, ni bwo hirya no hino mu gihugu hizihijwe Umunsi w’Umuganura, wari ufite insanganyamatsiko igira iti “Umuganura isooko y’Ubumwe n’ishingiro ryo kwigira.”
Umunyamabanga wa Leta muri Minisiteri y’Urubyiruko, Bamporiki Edouard, yavuze ko uyu munsi ari umwe mu yo abantu baganuza bakanaganuzwa ku bintu bitandukanye.
Yagize ati “Umunsi rukumbi twizihiza mu ireme ry’abo turibo. Umunsi ubumbatiye iby’ubutwari twarazwe. Umunsi udutera ishyaka ngo ubutaha twirate ibigwi. Umunsi tuganuzwa, tukaganuza. Umunsi wateraga intwari z’aha ishema. Umuganura ni Rudasumbwa mu byo twizihiza.”
Abarundi bifatanyije n’Abanyarwanda ku munsi w’Umuganura
Mu Murenge wa Ruheru mu Karere ka Nyaruguru niho Guverineri w’Intara y’Amajyepfo, Kayitesi Alice yahuriye na mugenzi we Colonel Cishahayo Remy uyobora Intara ya Kayanza mu Burundi.
Abarundi bahaye Abanyarwanda amakaziye y’inzoga n’ibindi binyobwa mu rwego rwo kwifatanya n’Abanyarwanda mu kwizihiza Umunsi w’Umuganura.
I Musanze baganuje ba mukerarugendo
Umunsi mukuru w’Umuganura wizihijwe mu Karere ka Musanze ba mukerarugendo basangizwa ibyiza biri mu muco Nyarwanda.
Bamwe muri abo ba mukerarugendo bari mu Karere ka Musanze batembera bakanasura ahantu hatandukanye, bemeza ko umuco Nyarwanda ubumbatiye byinshi birimo ubusabane, amateka n’ukwemera bituma bagira uburyo bwihariye bwo kubaho no kubana n’abandi.
Emer Smirt wo muri Leta zunze Ubumwe za Amerika, ni umwe muri bo wari uri gutemberezwa na Beyond the Gorillas Experience Ltd, ikora ubukerarugendo bushingiye ku muco.
Yagize ati “Nishimiye cyane kuba mu Rwanda, hari ikirere cyiza, abantu beza wasabana, bagira urugwiro, namenye imbyino zaho, nzi gukana ibitoki ariko nakunze n’ibiribwa byaho kuko ari umwimerere, ningera iwacu nzabakumbura ariko nifuza kuzagaruka mu Rwanda ndi kumwe n’izindi nshuti zanjye. Imana ibahe umugisha.”
Iburasirazuba hashimiwe abafatanyabikorwa
Guverineri w’Intara y’Iburasirazuba, Gasana Emmanuel, yifurije abaturage bahatuye n’Abanyarwanda muri rusange Umunsi mwiza w’Umuganura abasaba gukora cyane ari nako ashimira abafatanyabikorwa babafasha mu bikorwa bitandukanye.
Yagize ati “Turizihiza uyu munsi w’Umuganura mu gihe Isi yugarijwe n’icyorezo cya COVID-19, ariyo mpamvu dusaba abaturage kwifatanya nk’umuryango muri buri rugo, twizihiza Umuganura.”
Yakomeje avuga ko bashimira abahinzi, aborozi n’abafatanyabikorwa uruhare bagize mu ruhererekane nyongeragaciro rwo guteza imbere ubuhinzi n’ubworozi, byatumye umusaruro ukomeza kwiyongera.
Ati “Turasaba abahinzi n’aborozi gukora cyane no kwitegura igihembwe cy’ihinga hakiri kare kugira ngo bizadufashe guhinga ku gihe no kongera umusaruro mu bwiza no mu bwinshi, bituganisha ku cyerekezo cy’Intara cyo kuba ikigega cy’Igihugu cy’ibikomoka ku buhinzi n’Ubworozi.”
I Rubavu abarokotse Jenoside baganujwe ku birayi
Mu Karere ka Rubavu umuganura waranzwe n’ibikorwa byibanda mu kuzamura imibereho myiza y’abarokotse Jenoside yakorewe Abatutsi.
Abaturage b’Umurenge wa Kanama bagobotse abarokotse Jenoside yakorewe Abatutsi mu 1994 bo mu Murenge wa Rugerero batujwe mu Mudugudu bakaba babahaye toni imwe n’ibiro 700 by’ibirayi byeze ku musaruro wavuye mu materasi yo kubungabunga umugezi Wa Sebeya.
Umunyamabanga Nshingwabikorwa w’Umurenge wa Kanama, Mugisha Honoré, yavuze ko iki gikorwa cyakozwe nyuma yuko barangije gufasha abaturage babo.
Ati “Twabanje gufasha abaturage bacu noneho kuko twabonye umusaruro ufatika w’ibirayi uvuye mu materasi yo kubungabunga umugezi wa Sebeya mu cyumweru gishize twafashije umurenge wa wa Rubavu uyu munsi bitewe n’amateka twiyemeje gufasha abarokotse Jenoside bo mu murenge wa Rugerero.”
Mu Murenge wa Cyanzarwe naho Ubuyobozi bw’umurenge ku bufatanye n’abaturage boroje Inka eshanu imiryango itanu yarokotse Jenoside yakorewe abatutsi mu 1994.


text:
U Rwanda ni igihugu gifite ingagi ziba mu misozi miremire, ni ingagi ziboneka mu birunga, zikaba inyamaswa ziba mu miryango yazo, ubu zibarizwa muzirimo gucika ku isi.
Dore ibintu wamenya ku Ngagi Poppy
1. Poppy yavutse muri Mata 1976
2. Poppy yavukiye mu muryango wa Group 5
3. Yari imwe mu zigize umuryango Royal Famillies
4. Nyina wa Poppy yitwaga Efffie
5. Abavandimwe bayo; Puck (Yapfuye ifite 38), Isabukuru , Cantsbee na Maggie
6. Umushakashatsi Dian Fossey yayivuzeho cyane muri film n’igitabo Gorillas in the Mist.
7. Dian Fossey yayizeho kuva ikivuka, iri muri zimwe yakundaga.
8. Yabaye mu yandi matsinda nka Susa na Iyambere
9. Ku myaka 41, yabashije kwesa umuhigo mu ngagi zikuze zabyaye.
10. Yaherukwaga kubonwa muri Kanama 2018
11. Basanze yapfuye tariki ya 28 Gicurasi 2019,
12. Yapfuye ifite imyaka 42
Ifoto yavuye ku rubuga rwa This email address is being protected from spambots. You need JavaScript enabled to view it." data-hovercard-owner-id="31">The Dian Fossey Gorilla Fund International
Amafoto y'umuco, amateka y'ahantu n'inyubako, ubukerarugendo, ubugeni yafatiwe muri Ethiopia.
Kureba amafoto Kanda hano:
https://www.flickr.com/photos/141807562@N05/albums/72157709008145797
Igikorwa cy’ubukorerabushake ni igikorwa cyo gushishikariza abatuye isi kugira uruhare mu ku bungabunga no gusigasira imirage y’isi. Cyatangiye mu 2008, muri gahunda ya Unesco World Heritage Education Programme kiyoborwa na Unesco World heritage Center ifatanyije na Coordinating Committee for Internationary Voluntary Services, European Heritage Volunteers (Open House) na Better World.
Ni igikorwa kigenda kiba mu bihugu bitandukanye byo ku isi kikabera ku mirage iba iri muri icyo gihugu, bigategurwa n’amashyirahamwe, ibigo cyangwa imiryango biba byaratanze imishinga y’ibikorwa by’amaboko,kwigisha, gusigasira uwo murage.
Muri Afurika y’uburasirazuba, iki gikorwa kizakorerwa mu bihugu bitandukanye ari byo:
Uganda :
Muri iki gihugu ibikorwa bizaba inshuro eshatu ku mirange y’isi kamere (Natural Heritage)
Kuva 12-26 Nyakanga 2019, bibere mu ishyamba rya Rwenzori Mountain National Park, bitegurwe na Uganda Vountary Development Association.
Kuva 16-30 Kanama 2019, bibere muri Pariki ya Bwindi Impenetrable National Park, Bitegurwe na Uganda Voluntary Development Association.
Kuva 27 Nyakanga-5 Kanama 2019, bibere muri Pariki ya Bwindi Impenetrable National park, gitegurwe na Faraja Africa Foundation.
Kenya:
Muri iki gihugu ibikorwa bizaba inshuro enye ku mirange y’isi kamere(Natural Heritage),umurage ndangamuco(Cultural Heritage) n’uhuriwe n’umuco na kamere (Mixed Heritage)
-Kuva 3-23 Kamena 2019;bibere mu mujyi wa Mombasa(Mombasa Old Town),gitegurwe na Agape Centre of Hope,
Kuva 04-18 Kanama 2019,bibere mu ishyamba ryitwa The Kakemega Forest, bitegurwe na Kenia Voluntary Service Organisation
-Kuva 14-28 Nyakanga 2019, bibere mu ishyamba Tsavo Parks and Chyulu Hills Complex, bitegurwe na Kenia Voluntary Service Organisation.
-Kuva 1-15 Nyakanga 2019,bibere mu ku murage w’imbumbe The African Great Rift Valley-The Maassai Mara, bitegurwe na Global Voluntary Development Association.
Tanzania
Ni ibikorwa bizabera ku murage w’umuco uri ku rutonde rw’imirage y’isi ya Unesco.
Kuva 5-14 Kanama 2019, bibere ku murage wa Kondoa Rock-Arts Site, bitegurwe na Unesco National Commision of the United Republic of Tanzania.
Twakongeraho na Repuburika Iharanira Demokarasi ya Congo(RDC), bizaba kuva 1-15 Nyakanga 2019, ibikorwa bizabera Kahuzi Biega National Parks, umurage kamere uri ku rutonde rw’ifite ibibazo (List of WH in danger), bizategurwa na Action de Solidarite d’Appui au Developpement Endogene (ASADE)
Uyu mwaka, Afurika ifite ahantu hagera kuri 19, imishinga 21, byateguwe n’amashyirahamwe/imiryango igera 19 yo mu bihugu 12; Cameroun, Côte d’ivoire, Togo, Kenya, Madagascar, RDC, Nigeria, Tanzania, Uganda, Mozambique, Zambia na Zimbabwe.
Ushaka kugira aho wajya gukora ubukorerabushake wandikira aba biteguye, bakakumbwira amabwiriza,ukareba ku rubuga rwa UNESCO.
Kuva tariki ya 29 Mata-5 Gicurasi 2019 mu mujyi wa Addis Ababa (Capital of Africa) muri Ethiopia habereye ihuriro rya kane ry’urubyiruko rw’Afurika ku mirage y’isi. Ni ihuriro ryahuje urubyiruko rugera kuri 34 ruvuye mu bihugu bikoresha igifaransa, icyongereza n’igiporutigali aribyo; Ethiopia, Rwanda, Uganda, Tanzania, Kenya, Algérie, Moroc, Angola, South Africa, Bostwana, Zimbabwe, Namibia, Ile Maurice, Madagascar, Cape Verde, Sao tome &Principe, Niger, Côte d’ivoire, Burkina Faso, Gabon, Cameroun, Nigeria, Tchad, Sénégal, Ghana, Liberia, Guinée Bissau.
Ihuriro ryri rifite insanganyamatsiko igira iti: Harnessing Youth Creativity and Innovation for Safeguarding and Promotion of African World Heritage, yari yateguwe na African World Heritage Fund, UNESCO, Afican Union, n’igihugu cya Ethiopia.
Ku itariki 5 Gicurasi, abaryitabiriye bizihije n’umunsi mpuzamahanga w’imirage y’isi yo muri Afurika (African World Heritage Day).
Dore ibitekerezo ku bukerarugendo burambye bya bamwe mu bari bitabiriye:
Selamawit Getachew (Ethiopia)
Selamawit Getachew (Architect Conservator at ARCCH) atuye Addis Ababa muri Ethiopia (Abyssinie, Country of Land of Origins), yize Architecture & Environnment Planning(EP). Akunda gutembera, nk’umuntu ukora mu by’ubwubatsi akunda kugenda ahantu henshi muri Ethiopia ndetse no mu burasirazuba bw’Afurika.
Iyo yatembereye akunda kugerageza amafunguro mashya, kugura ibintu bya gakondo, gushaka ibya kera, kugirango nzakomeze kwibuka urugendo rwanjye no kuba umwe mu muco wabo. Amesegnalehu!
Rakotondraina Hasina (Madagascar)
Rakotondraina Hasina ( Consultante, Volontaire et Activiste) atuye Antananarivo mu gihugu cya Madagascar (L'Ile rouge,Le Plus grand Ile d’Afrique et Pays du Zébus)).
Kuri we ubukerarugendo burambye ni icyibanze cyakwitabwaho mu ruganda rw’ubukerarugendo kuberako bufasha mu iterambere ry’ubucuruzi, Imibereho myiza yabaturage no gusigasira ibidukikije ku wego rw’ahantu ndangamateka, ku gihugu ndetse no ku isi.
Mbere yo kujya ahantu, ashaka mbere na mbere ahantu bakora ubukerarugendo ndangamuco, abaturage bagiramo uruhare, afata imodoka rusange mu kugabanya ibyangiza, akanagura ibikorwa bya gakondo byakorewe aho yagiye.
Abantu bakwiriye gukora ubukerarugendo burambye bemera imyitwarire myiza yubaha ibidukikije mu gihe cy’urugendo (Kugabanya imyanda, kugabanya gupfusha ubusa ibintu, kubungabunga ibidukikije, guhitamo gukoresha ibinyabiziga bitangiza, bakibanda ku bukerarugendo bw’abaturage binyuze mu gusura no gusangira nabo, no kwakirwa n’abaturage wubaha umwimerere w‘umuco wabo. Icyangombwa ni uko ubukerarugendo burambye bwaba icyitabwaho ku isi yose. Missaôtcha!
Muhamed Chum (Tanzania)
Muhamed Chum ( Tour Operator and Guide) atuye Zanzibar ikirwa kiri mu Nyanja y’ubuhinde akaba ari ikirwa cy’igihugu cya Tanzania (Country of Kilimanjaro and Mwalimu Julius Nyerere). Ubukerarugendo burambye ni uburyo bw’ubukerarugendo bugabanya cyangwa bugakuraho ingaruka zo kwangiza ibidukikije, no kurinda no gusigasira umuco gakondo. Ikisumbuyeho bufasha mu guhanga imirimo mishya ku baturage no guteza imbere ubumenyi bwiza ku baturage.
Nk’umuntu ukora mu gutegura ingendo no guherekeza abakerarugendo, mbere yo gutangira urugendo ,mbanza guha abantu amabwiriza ku bukerarugendo burambye; kubukunda, kubwubaha no kubushyigikira umuco gakondo.
Twigisha abaturage kurinda ibidukikije mu gufasha iterambere no kwigisha abana babo, tubikora buri gihe kugirango twizereko ibidukikije bifashwe neza kuko bitabayeho nta numwe wazagaruka gusura ikirwa. Ndetse n’ abandi bakora mu bukerarugendo kwita ku bukerarugendo burambye, batangiye no gutera ishyamba rya Mangroves mu rwego rwo kwirinda inkwangu.
Abona hakwiriye kwigishwa abaturage n’abashyitsi mu kurinda ibidukikije no kugabanya ingaruka ryo kwangiza ibidukikije, gushyiraho umuyobora n’amategeko kubakora mu bukerarugendo bose, hakajyaho n’ibihano ku batazabikurikiza mu nzego zose. Gukomeza gukora, gushyiraho ingamba bizatuma habaho gucunga neza ubukerarugendo.
Ubucuruzi, imibereho y’abaturage n ibidukikije ni iby’ingenzi mu iterambere rirambye,hakazamo n’inyungu za bafatanya bikorwa harimo; abasangwabutaka, ubuyozi bw’inzego zibanze, abashyitsi, inganda na leta. Abantu bazakora ubukerarugendo burambye igihe bigishijwe maze bakagira uruhare mu nyungu zivamo no guhanga imirimo mishya. Asante!
NDIAYE Marguerite Rosalie (Sénégal)
Ndiaye Marguerite Rosalie (Journaliste et Directrice d’une Agence de Communication Rosalink) atuye I Dakar muri Sénégal (Pays de laTeranga).
Atangaza ko igihugu cye cya Sénégal, ubukerarugendo ari ikintu kigenda neza, igihugu kiri muri bimwe hantu abantu bakunda gutembereramo bakabona ibyiza nyaburanga n’imirage myiza. Ibyinshi mu hantu ndangamateka hafite amateka menshi mu mujyi wa Dakar (umurwa Mukuru) no bindi bice by’igihugu.
Kugira ngo ubukerarugendo burambye bugerweho, hagomba kubaho ubufatanye bwa Leta hamwe n’abikorera cyangwa abandi bose bakora mu bukerarugendo kuko baba bazi ibibazo bahura nabyo. Merci
Njeri Mbure ((Kenya)
Njeri Mbure(Founder of the Each One Teach One Movement, Communication and media Professional) atuye I Nairobi mu gihugu cya Kenya (Country of Massai). Atekereza ko ubukerarugendo burambye ari ingamba nziza, zakwibanda ku baturage baho bukorerwa n’ukuntu babona inyungu ivuye mu bukerarugendo, bizatuma ari abaturage ari n ‘abakerarugendo umwe abona inyugu ivuye kuw'undi.
Njeri iyo atembereye, yiyemeza gukora ibikorwa bisigasira imirage cyangwa bifasha abaturage nko gusura abana baho aba yagiye,no gutanga ibitabo byo gusoma ku bana.
Inama atanga ku bandi ni ukubashishikriza gukora ubukerarugendo bibonamo,bubareba bizafasha bakora ubukerarugendo burambye. Abantu bashobora kujya gusura ibidukikije muri pariki, bagafasha mu gutera amashyamba kandi abakerarugendo bakwiriye kubaha umuco w’abandi baba basuye. Asante Sana!
Rim Kelouaze (Consultante dans le domaine du Patrimoine) atuye mu mujyi wa Alger mu gihugu cya Algérie (La terre des Berbères,Pays du Mosquée Ketchaoua et du Timgad, le 42 e pays le plus écologiquement propre de la planète et le 1ier parmi les pays arabes).
Rim atangaza ko ubukerarugendo burambye mu isi , ari uko ubumenyi bwakoreshwa hamwe n’ibikoreshwa, gukomeza gukorana n’abaturage ari uburyo busumba ubundi bwahitwamo.
Gukora ubukerarugendo burambye ni ukwisanisha n’abaturage baho wasuye, kuba mu buzima bwabo, ukagira ubundi bumenyi bw’ ubuzima utari usanzwe ubaho. Merci!
Jude Ahor (Nigeria)
Jude Ahor (Customer Support Specialist for SAP) akomoka mu mujyi wa Abuja mu gihugu cya Nigeria (Country of Igbo, Géant de l’ Afrique and 1st producing of Petroleum in Africa).
Ubukerarugendo burambye ni ubwo umukerarugendo akora yasuye ahantu agakora ibikorwa bifite ingaruka nziza ari ku bidukikije, ku mibereho y’abantu baho,no kwiterambere ryaho.Ubukerarugendo bukwiriye kwita ku bintu byibanze byaho umuntu aba yasuye, ibinyabiziga ukoresha, amacumbi, ibyo urya, imyidagaduro, ibyo ugura. Bushobora kuba ubukerarugendo bwo kwishimisha, bubyara inyungu cyangwa bwo gusura inshuti n’abavandimwe.
Inama atanga ku bandi ni ukumenya ko ibidukikije biri mu by’ingenzi mu bukerarugendo, hatabayeho ahantu ho gutemberera ubukerarugendo sibwabaho. Byombi ahantu kamere (ku mucanga, mu mashyamba, no mu mazi), ahantu ndangamateka, ibisigazwa by’amateka bigomba kurindwa kugirango bibe ibintu birambye. Thank you.
Celina Pires (Cape Verde/Cabo Verdo)
Celina Pires (Vice-President of the University Student Association of Santa Cruz and Administrator of Local Heritage Initiative on Social Media) atuye mu mujyi wa Praia mu gihugu cya Cape Verde (La Diva aux Pieds nus, Paradis sur la terre et Le Pico do Fogo).
Ubukerarugendo burambye ni ugutembera ahantu ukangira ingaruka nziza ku bukungu, ibidukikije n’imibereho y’abaturage. Gusura ahantu ndangamateka maze ugafata ingamba zo kugira ibikorwa byiza ku baturage no kubidukije, ukagerageza kuzamura ubukungu bwaho, ukagura ibintu bikorerwa aho, ukarya ibihakomoka . Bifasha mu gusangira ubumenyi hamwe n’abandi, ukunguka byinshi ku muco wabo n’imyemerere yabo
Inama aha abandi mu gukora ubukerarugendo burambye ni; Kubaha umuco n’abaturage byaho watembereye, Kugura urwibutso ukeneye, Kwirinda kwangiza ibyo usanze. Obrigado.
Umunyarwanda NDAHIMANA Gilbert niwe witabiriye iri huriro, yashinze Umurage Wacu Group ukora mu kumenyekanisha no kubungabunga imirage n'ubukerarugendo by’u Rwanda (Country of Thousand Hills/Pays des Mille Collines) na Afurika muri rusange. Murakoze.
Ni ngombwa kubaho wiga kubaho wenyine igihe ari ngombwa mu buzima, kuko birigisha, birafasha mu byo ukora, uko ubana n’abandi, ibyo uhura nabyo byaba byiza cyangwa bibi.
Hari igihe bigora kubona umuntu mwatemberana kubera impamvu zitandukanye, ibyo ntabwo byaguca intege. Ati ubwo mugenzi wanjye cyangwa bagenzi banjye batabonetse reka nanjye mbireke kandi wari umaze iminsi ubyitegura, ubitekereza.Ntibizakubuze gufata ibyo wateguye kwitwaza maze witemberere.
Dore ibyiza 10 byo gutembera wenyine:
1. Gufata ibyemezo
Gufata icyemezo cyo gutembera wenyine nuko uba ubona aribwo ubonye umwanya, undi cyangwa abandi babuze.Uzumve ko nawe wabishobora wenyine kandi ko udakwiriye gutegereza kugendana n’abandi igihe cyose. Umuntu utembera wese aba ari umuntu uzi gufata ibyemezo mu buzima.Kwigirira icyizere.
2. Kucunga umutungo wawe
Iyo watembereye wenyine, umenya uko ukoresha ibyo witwaje, kumenya umufuka wawe uko uhagaze! Muri byose wirinda kubisesangura, ukaba uziko ikizakubaho uzakirengera.Ntakwifuza ngo iyo nzana na kanaka aba amfashije iki? Ni wowe ukwiriye kumemya ibyo witwaje nuko ungomba kubikoresha n’igihe bizashirira.
3. Kunguka inshuti
Ikintu cy’ingenzi cya mbere mu gutembera ni ukunguka inshuti, waba uri umukobwa cyangwa umuhungu,umuntu wese muri rusange ni ngombwa ko wakunguka inshuti zaho watembereye. Ari abo mwasangira, mwaganira, mwasohokana. Nkuko hejuru byavuzwe, umuntu utembera aba azi kwifatira ibyememezo, aba akuze mu bitekerezo, abazi kuvuga Yego na Oya! Gusa Ni iby’agaciro gutemberana n’umukunzi wawe cyangwa inshuti zawe!
4.Kwishima cyane
Gutembera wenyine ni igihe cyiza cyo kwishima.Umuntu wese ari umuto, umwagavu, ukuze akwiriye kwishima mu buzima. Igihe watembereye wenyine, ntabwo uba ureba kuruhande ngo kanaka ara ndeba Abantu bazamvuga cyangwa barambuza,baramvana hano tujye ahandi. Wishima uko ushaka, ugakora icyo ushaka wumva kikunejeje.
5. Guhitamo ahantu utemberera
Kwifatira icyemezo cyo gutembera wenyine bigufasha kwihitiramo ahantu watemberera wowe ubwawe. Hakubera heza cyangwa habi ni wowe uba wahahisemo ntawe uhashinja.Gutembera wenyine byigisha kwihangana.
6. Kuganiriza abantu
Gutinyuka kuganiriza abantu ni ikintu cyiza iyo watembereye wenyine kuko bituma ubasha kuvugana n’uwo ushaka, kuyoboza, kugura, gusobanuza byose bigufasha kuganiriza abantu.Iyo ari naho ukoresha ururimi rw’amahanga uratinyuka ukaruvuga.
7. Kwitegereza neza
Iyo watembereye wenyine ni umwanya wo kwitegereza ibinyu byose,ukabireba uko ubishaka ntawe ukwirukatsa ngo tugende.Bituma ubasha kumenya neza ukunguka ubumenyi ku kintu.
8. Kuruhuka neza
Icyigenzi mu gutembera ni ukuruhuka,ni byiza ko igihe watembereye wenyine uruhuka neza,ugashyira ubwenge ku gihe, ukitekerezaho, ugatekereza imbere hawe, umuryango wawe, akazi kawe,igihugu cyawe n isi yawe.Ubaho uri umuntu uzi gushyira mugaciro.
9. Kurya no kunywa ibyo ushaka
Guhitamo ibyo kurya no kunywa ushaka ntawe ubanjije kubaza,ntawe ukubaza ibibazo byinshi; ntimba urabishobora? Urabimara? Cyane cyane nko ku mafunguro mashya, ni byiza guhitamo ikintu wumva ushaka, utaruzi, bituma umenya gutinyuka ibintu bishya.
10. Kuryama neza
Nibyo pe! watembereye wenyine uryama neza, ukabyukira igihe ushakiye kuko uba waryamiye n’igihe ushakiye.Nta muntu ugusakuriza cyagwa ukubaza ibintu byinshi.
Ibihe byiza kubazatembera bonyine!
Nyuma yo kwizihiza umunsi mukuru wa Noheli mu rugo, wasangiye n’inshuti n’abavandimwe bawe mwishimye. Muri Kigali hari ahantu wahitamo heza ho kujya kwishimira ku munsi w’ikiruhuko. Ahantu ho kuruhuka mu mutwe, gutembera wenyine, kuganira n’inshuti cyangwa n’umuryango wawe.
Dore ahantu 5 ushobora guhitamo:
1. Fazenda Sengha( Mont Kigali)
Ku musozi wa Kigali (Mount Kigali) hazwi ku izina ryo ku Mafarasi, ni ahantu ho kujya kuruhukira ku munsi w’ikiruhuko, kuko hari ibyangombwa byose bifasha umuntu kuruhuka; ibyo kurya, ibyo kunywa, aho kuryama(camping), ukagenda ku ifarashi, kurasa imyambi, kugenda ku migozi. Ni ahantu hafasha abantu kuruhuka neza, gutekerereza cyane kubera ikirere cyaho, hakikijwe n’imisozi, ishyamba. Uzamukira haruguru ya Sitade ya Kigali aho imodoka zihagaraga (Ku Ryanyuma).
2. Juru Park (Umusozi wa Rebero)
Juru Park ku musozi wa Rebero ni ahantu ho kujya ku ruhukira,hari ubusitani bwiza, indabyo nziza cyane. Ni ahantu bakira abantu benshi (abana,abakuru), ari umuntu ku giti cye, itsinda se, witwariye ikintu cyo kwicaraho, ibintu byo gukinisha se. Haba ibyo kurya byose ku buryo bifasha umuntu ugiyeyo. Uzamukira I Gikondo, ni iruhande rwa Antene ndende uba ureba ziri kuri uriya musozi.
3. Ijuru rya Gasogi Bar
Ahantu ho gusohokera ku musozi wa Gasogi, ku bantu bashaka kujya kumenya ahantu hashya, kurya amafunguro atandukanye. Ijuru rya Gasogi Bar ni ahantu bazwiho kotsa neza! Utambika umuhanda wa Remera-La Palice Hotel-Masaka/Kabuga ,ni hafi y’isoko rishya ryo ku Mulindi. Ni ahantu abantu bose bazi mur ibyo bice!
4. Hotel Les Pyrénnées (Ku musozi wa Jali)
Ku musozi wa Jali, Abantu bakunda gutemberera ahantu hatuje hari ikirere cyiza cyane kubera ishyamba riri hafi yaho. Le Pyrenne bafite ubusitani bwiza, ibiti byiza byo kwicaramo bituma kuhasohokera wumva ugubwe neza. Abantu baturiye Gatsata, Jabana, Kabuye na Gisozi ndetse n’ahandi hose niho hantu bahitamo kujya. Uzamukira Karuruma ugana haruguru I Gihogwe
5. Kanyinya Hills Hotel
Gutembera ku musozi wa Kanyinya, ahantu hafi ya Kigali, uba witaruye ibintu byinshi. Ni ahantu hari ubusitani bwiza bugizwe n’ibiti byiza ndetse n’indabyo bituma haba akayaga keza cyane. Kanyinya Hills Hotel bategura amafunguro atandukanye, abashaka ibyo kurya no kunywa biraboneka kandi ku giciro cyiza. Ni hafi y’umuhanda Kigali-Musanze-Rubavu, ukimara kuzamuka ahantu haterera uvuye ku giti Kinyoni!
Mu mpera z’umwaka no gutangira umwaka mushya ni igihe kidasazwe mu rwego rw’ubukerarugendo.Ni igihe haba ibirori byinshi ahantu hatandukanye, ni byiza gutekereza ibyiza kurusha ibindi wazitabira. Ni ibirori bigizwe n’indirimbo, imbyino, abahanzi, Djs, ubugeni, kurya no kunywa. Ingeri zose z’abantu ari abana, urubyiruko n’abakuze babyitabira.
1. Kuwa 15 Ukuboza 2018: Kwerekana Film Sogokuru (Kigali Public Library)
2. Kuwa 17-22 Ukuboza 2018: Garagara250 Art Talk (Impact Hub Kiyovu)
3. Kuwa 19 Ukuboza 2018: Ubuntu Soul Session (White Horse)
4. Kuwa 21 Ukuboza 2018: Gufungura Cadillac Night Club (UTC)
5: Kuwa 21 Ukuboza 2018: Rwanda Tourism Industry Gala
6: Kuwa 21 Ukuboza 2018: Rwanda Konnect Gala(Camp Kigali): Kidumu na Cecile Kayirebwa
7. Kuwa 22 Ukuboza 2018: Rise My Future (Buregeye Arts Studio)
8. Kuwa 22 Ukuboza 2018: Kivu Boat Party(Lake Kivu -Rubavu)
9. Kuwa 22 Ukuboza 2018: My Talent Show(Root Foundation)
10. Kuwa 23 Ukuboza 2018: Christmas Carols Concert 2018 (Akagera Hall/Former Camp Kigali)
11. Kuwa 24 Ukuboza 2018: Love come Down (Clamain Auditorium/Christian Life Assembly)
12. Kuwa 25 Ukuboza 2018: Street Silent Disco (Fuchsia Kwa Jules)
13. Kuwa 29 Ukuboza 2018: Niwe Ndirimbo yanjye Kigali Bilingual Church
14. Kuwa 31 Ukuboza 2018: FireWorks
15. Kuwa 1 Mutarama 2019: 2019 Login Party (Hotel Villa Portofino)
16. Kuwa 1 Mutarama 2019:East African Party (Amahoro Stadium Parking)
Kibeho iherereye mu misozi y’amajyepfo y’igihugu, ni umwe mu mirenge 14 igize akarere ka Nyaruguru mu ntara ‘y’Amajyepfo y’u Rwanda. Mu murenge wa Kibeho niho hari n’ikicaro gikuru cy’Akarere. Ni ahantu hafite amateka mu idini rya Kiliziya Gatulika kubera amabonekerwa yahabereye mu mwaka w’1981-1989. I Kibeho hazwi nk’ahantu ku butaka butagatifu, ni ahantu hemewe mu Rwanda gukorera urugendo Nyobokamana.
Dore ibintu 20 wamenya I Kibeho ku butaka butagatifu:
1. Amabonekerwa ya mbere yabaye Tariki ya 28 Ugushyingo 1981.
2. Abakobwa babonekewe bari abanyeshuri mu ishuri rya G.S Mère du Verbe ry’Ababikira b’Abenebikira.
3. Kiliziya yemeje abakobwa 3 gusa ko aribo Bikira Mariya yabonekeye.
4. Tariki ya 28 Ugushyingo 1981 Bikira Mariya yabonekeye bwa mbere Alphonsine Mumereke. Yabonekewe bwa nyuma tariki 28 Ugushyingo 1989.
5. Tariki ya 12 Mutarama 1982 Bikira Mariya yabonekeye Nathalie Mukamazimpaka. Yabonekewe bwa nyuma tariki 3 Ukuboza 1983.
6. Tariki ya 2 Werurwe 1982 Bikira Mariya yabonekeye Marie Claire Mukangango. Yabonekewe bwa nyuma tariki ya 15 Nzeri 1982.
7. I Kibeho hari imbuga y’amabonekerwa
8. IKibeho hari Ingoro ya Nyina wa Jambo/Ingoro y’Umubeyi Bikira Mariya
9. I Kibeho hari isoko ya Nyina wa Jambo/Umubyeyi Bikira Mariya
10. I Kibeho hari ubutumwa 12 bwa Bikira Mariya mu ndimi enye (Ikinyarwanda, Igifaransa,Icyongereza n’igishwahiri).
11. I Kibeho haba misa ya mugitondo mu ngoro ya Nyina wa Jambo
12. Ni ahantu ho kurara usenga muri Shapelle y’Amabonekerwa.
13. Nathalie Mukamazimpaka niwe ukiri I Kibeho
14.Tariki ya 15 Kanama na Tariki ya 28 Ugushyingo niho haba amasengesho akomeye y’abantu baturutse hirya no hino mu Rwanda, Afurika no ku isi.
15. Amabonekerwa yemejwe na Mgr Augustin Misago (Apparition de Kibeho No 14)
16. Kiliziya yemeje amabonekerwa Tariki ya 29 Kanama 2001.
17. I Kibeho habera urugendo rwo kuvuga Ishapule y’ububabare burindwi bwa Bikira Mariya n’iy’Ububabare bwa yezu. Ndetse na Rozari yose.
18. I Kibeho hari imiryango yabihaye Imana itandukanye irimo: Aba pallotin(e),Abenebikira, Père Mariens de l’Immaculée Conception, Abahire ba Nyina wa Jambo, Soeurs Disciples de Jésus Eucharistique,…
19. Bikira Mariya yahamagariye abantu kwisubiraho no gusabira Isi kugirango ihinduke.
20. I Kibeho niho hambere muri Afurika habereye amabonekerwa yemewe na Kiliziya Gatulika.
Isomero rya Kaminuza y’u Rwanda, ishami rya Huye, ifite inyubako za Kaminuza Nkuru y’u Rwanda yashinzwe tariki ya 3 Ugushyingo 1963 mu murenge wa Ruhande, Akagari ka Arboretum. Ni isomero rikoresha ikorabamuhanga mu gucunga ibitabo, inyandiko zaryo zose ndetse n’abarigana ku buryo gutira igitabo, kugishaka byoroha cyane.
Ni isomero rifite ibice bitandukanye bifasha abarigana kubona ibyo bashaka, ari abashaka gusoma ibitabo bitandukanye, kwiga cyangwa no gukora ubushakashatsi. Kandi rifite n’amategeko agenga abari gana mu rwego rwo kwita ku mutekano w’inyandiko, abarigana ndetse n’ibyabo muri rusange.
Igice cy’ibitabo by’Abanyarwanda
Ni igice kigize iri somero aho usangamo ibitabo by’abanyarwanda cyangwa abanyamahanga bavuga ku Rwanda. Harimo ibitabo bivuga ku buzima bw’abanyarwanda, iterambere ry’u Rwanda, ikoranabunga, ubuhinzi n’ubworozi, ubucuruzi, ibidukikije n’ibindi byinshi.
Igice cy’ibitabo by’abanyamahanga
Igice kibamo ibitabo bitandukanye by’abanyamahanga bo ku migabane yose, byifashishwa mu kwiga no kwigisha. Ni ibitabo bifasha abagana iri somero gukora ubushakashatsi ku kintu baba bashaka, harimo nk’iby’ubukungu, amateka, ubumenye bw’isi, umuco, ubuvaganzo, ubuzima, imibereho, politiki n’ibindi.
Igice cy’Ishyinguranyandiko
Icyumba kihariye kibamo inyandiko zimwe na zimwe za Kaminuza, izivuga ku ishingwa rya Universté y’igihugu (Kaminuza Nkuru y’u Rwanda) tariki ya 3 Ugushyingo 1963. Abitabiriye ibirori byo kuyitaha, imihango harimo n’igitambo cya Misa, amagambo yavuzwe na Perezida Gregoire Kayibanda, abari bashinzwe kuyicunga b’Abadominikani. Amashami yatangiranye nayo (Ishami ry’Ubuvuzi, Uburyo bwo kurera n’ishami ry’Ubumenyi bw’abaturage) ndetse n’abanyeshuri 52 b'abanyarwanda batangiranye nayo.
Igice cyagenewe gusomeramo
Mu isomero harimo igice cyagenewe gusomerwamo, mu rwego rwo gufasha abaje gusoma kubona ahantu heza ho gusomera kandi hari umutuzo.
Igice cyagenewe kwigiramo
Ni isomero rya Kaminuza, abenshi barigana ni abanyeshuri, rifite aho ryageneye abarigana bashaka kwiga umwanya wabo mu rwego rwo kubafasha gusobanurirana amasomo yabo, yaba ari umuntu ku gite cye cyangwa ryaba ari itsinda.
Igice cy’Ikoranabuhanga (ICT Lab)
Gufasha abantu gukora ubushakashatsi, hari igice cyagenewe ikoranabuhanga ku buryo umuntu aza agakoresha mashini zirimo kandi na interinete y’ubuntu, cyangwa akazana iye. Ni ahantu hafasha abanyeshuri, abarimu gukora ubushakashatsi neza. Hafasha kandi kumenya uko bagera ku gitabo biri hirya no nino, batanga n’amahugurwa mu gukora ubushakashatsi.
Isomero ryakira abantu bose barigana, gusoma ni ubuntu, gutira igitabo byemerewe abanyeshuri ndetse n’abarimu kandi hari umubare w’ibitabo umuntu atagomba kurenza n’igihe agomba kubimarana. Bagira na WIFI ku buryo ifasha abarigana bose
Umuntu wo hanze agomba kubisaba kuko aba atari muri sisiteme bakoresha. Gusa hari ibitabo bitemerewe gusohoka mu isomero. Ryakira n’ibitabo by’abanyeshuri barangijemo Master mu rwego rwo gufasha abandi kubikoresha kandi ushobora no kubibona ku rubuga rwa kaminuza.
Isomero rya Kaminuza rifungura iminsi yose (uretse iminsi mikuru), kuva saa mbiri za mugitondo kugeza saa yine z’ijoro. (8Am-10Pm).
Amateka yishingwa ryayo twifashishije Kinyamateka No 40 yo kuri 31 Octobri 1963.
Umujyi wa Huye uri mu majyepfo y’u Rwanda ni umwe mu mijyi ukwiriye gutemberamo mu Rwanda kubera Ibyiza byinshi ufite, ahantu ndangamateka, ibikorwa byiza ukwiriye gusura. Ni umujyi ibintu byo gusura bisa nk’ibyegeranye kandi igiciro cy’urugendo kiroroshye ari kugenda n’amaguru, mu modoka cyangwa kuri moto, kuva ku mafaranga 200 y’amanyarwanda wabasha kujya aho ushaka!
Dore ibintu ushobora gusura mu gihe waba ufite amasaha 12 mu mujyi wa Huye
Saa Mbiri za Mugitondo: Ifunguro rya Mugitondo muri Nehemiah Best Coffee Shop
Nehemiah Best Coffee Shop ni ahantu ukwiriye gufatira ifunguro rya mugitondo ukigera mu mujyi wa Huye. Hazwi nk’ahantu bagira ikawa 100% ya Huye (Huye Mountain Coffee), bategura neza kandi bafite abantu bafite ubuhanga mu gutegura amoko y’amakawa atandukanye. Ni ku muhanda umanuka ugana kuri Kaminuza iruhande rw’urusengero rw’Abangirikani.
Saa yine za Manywa: Gusura Cathedrale Paroisse ya Butare
Cathedrale Paroise ya Huye yubatswe mu 1934 ni imwe mu nyubako zikuze mu mujyi wa Huye,ni inyubako ikoze ku buryo bw’umusaraba, bikoze ibihande bine,yubakishije amatafari ahiye.Iberamo misa iminsi yose; mu mibyizi no kuwa Gatandatu 6h15 mu gitondo, ku cyumweru:7h15, 10h30 na 5h00. Musenyeri asoma misa cyane cyane mu minsi mikuru cyangwa hari ikindi gikorwa cyabaye.Niho hizihirijwe misa y’isabukuru y’imyaka 50 u Rwanda rubonye ubwigenge.
Mu busitani bw’indabyo nziza harimo n’ishusho y’umubyeyi Bikira Mariya y’ibara ry’umweru. Inyuma gato ya Cathedrale hari irimbi ry’abapadiri bashyinguye aho ngaho.
Saa saa Tanu: Gusura Kaminuza y’u Rwanda, Ishami rya Huye
Kaminuza y’u Rwanda ishami rya Huye ni hamwe mu hantu umuntu yasura mu mujyi wa Huye kubera amateka yaho. Hafite inyubako za mbere za tangiranye na Kaminuza Nkuru y’u Rwanda mu 1963, isomero rifite ibitabo byinshi bivuga ku Rwanda, Afurika n’isi yose muri Rusange, Ishyamba rizwi nka Arboretum ribamo amoko menshi y’ibiti, birebire hari umwuka mwiza.Ni ahantu hazagutwara umwanya kubera ibyiza byo kureba no kumenya birimo.
Saa Munani: Gufata ifunguro rya saa sita muri Shekina Restaurant
Kubera gutembera, urifata utinzeho,ni byiza kugana Restaurant Shekina izwi mu mujwi wa Huye itegura amafunguro atandukanye ya kinyarwanda kandi meza. Ni Restaurant abantu bose bagana kubera bazi gutegura amafunguro neza kandi badahenda.Ni Restaurant iri ku muhanda umanuka ugana kuri Kaminuza imbere gato y’Abangilikani.
Saa Cyenda: Gusura Ingoro Ndangamurage y’Imibereho y’Abanyarwanda
Ingoro Ndangamurage y’Imibereho y’Abanyarwanda iri mu mujyi wa Huye niyo ya mbere mu ngoro ndangamurage zo mu Rwanda yatashywe tariki ya 18 Nzeri 1989. Ni ingoro ifite ibice bitandukanye biranga amateka y’abanyarwanda, ibikoresho bakoreshaga, imyambarire yabo n’ibindi.Wabasha no gutaramirwa n’itorero Urugangazi rihabarizwa.
Saa Kumi n’imwe: Gusura Self Community Village
Ahantu ho kugurira Impano, ibikorerwa mu mujyi wa Huye no mu karere ka Huye muri rusange, byaba ari ibikorwa bikomoka ku buhinzi, ubworozi, ubugeni ndetse n’inganda byose biraboneka muri iyo nyubako kandi ku giciro cyiza.
Saa Mbiri zijoro: Gutaha
Tel:+250 783541018 /728541018
Email:umuragewacugroup@gmail.com
Address:Kigali-Rwanda


text:
Ku wa 3 w’icya 16 Gisanzwe B, 21/07/2021.
Amasomo: Iyim 16,1-5.9-15; Zab 77, 18-19.23-28; Mt 13, 1-9.
Inda nini iheza mu bucakara
Amasomo ya none aratuma twibaza niba Kirisitu yaratubohoye koko. Uhoraho yabohoye Abayisiraheli abambutsa Inyanja y’umutuku. Barishimye baririmba ibigwi by’Uhoraho. Nyamara twumvise bijujuta bidateye kabiri. Ese ubwo impamvu ni iyihe? Ese abantu b’ubu bahora bijujuta, ubwo barabohowe? Ese abashyira inda zabo imbere bakarenza amaso akarengane, ubwo babohowe bate? Nimucyo tubizirikaneho.
Mu gihe Abayisiraheli bari bamaze kwambuka inyanja y’umutuku, bishimiye icyo gitangaza. Basubije amaso inyuma babona umwanzi wari ubariho yahundagaye mu nyanja barumirwa batangarira Uhoraho. Nyamara urugendo rwo mu butayu rwari rutangiye kubaremerera. Inzara n’inyota mu rugendo byababereye akamaramaza. Ubwo bari bahanze amaso Musa. Uyu yari yaragowe kuko akakomaga kose katumaga bamuhanga amaso. Iyo babaga bari mu ngorane nk’izo, barijujutaga bagatuka Musa wari ubayoboye. Iyo babaga barembejwe n’inzara n’inyota, ibyo gukomeza kwishimira ibohorwa byaribagiranaga.
Kimwe mu bintu bitangaje kuri izo mponoke, ni uko bageze aho bakifuza kwisubirira mu bucakara bwa kera. Babwiye Musa bati: “Yewe! Iyo byibura twicwa n’ukuboko k’Uhoraho tukiri mu gihugu cya Misiri, igihe twari twiyicariye iruhande rw’inkono z’inyama, twirira n’imigati uko dushaka! Ubu mwatuzanye muri ubu butayu kugira ngo mwicishe inzara iyi mbaga yose!”.
Ushobora kwibaza icyo abo bantu bari babaye! Kuki bibagiwe uko Farawo yabacuraga bufuni na buhoro? Kuki basa n’abahise bibagirwa ibitangaza byose Uhoraho Imana yari yarabakoreye? Burya rero birumvikana ko icyo abantu bashyira imbere ari ukurya. Uko byagenda kose abantu batinya inzara ku buryo hariho n’abemera kwigumira mu bucakara mu gihe ababagenga babaha iposho. Ayo matwara anyuranye n’ubwigenge Yezu Kirisitu yatwinjijemo. Icya mbere muri byose ni ugushaka kubana na we no kuzataha ijuru. Ikintu cyose kibangamiye urugendo turimo rugana ijuru, tukirwanya twivuye inyuma. Ku isi hari byinshi bibangamira umuntu bikamuvutsa ibyishimo byuzuye. Nta muntu ushobora kwishima ari ku ngoyi. Nta wabona ibyiza yarapfukiranywe, nta bwigenge nta kwishyira akizana. Ikibi kiruta ibindi umuntu agihumeka, ni ukwicishwa inzara. Abayisiraheli batekerezaga inkono z’inyama bimenagamo mu Misiri nyamara bakibagirwa uburetwa barimo. Kugeza ubwo bavuga ngo iyo bapfira mu Misiri aho kwicwa n’inzara! Birumvikana ko aho mu Misiri bari barahebeye urwaje. Iyo batagobokwa n’Uhoraho baba bararangiye. Aha mu butayu se kuki batibuka ko ari Uhoraho wababohoye ngo bamenye ko ntacyo bazaba bamutabaza?
Iyo myumvire y’Abayisiraheli mu butayu, ni na yo muntu w’ubu afite iyo nta bwenge n’ubutwari bimurangwamo. Muntu aratinya. Muntu ntarwanya ikibi gipyinagaza abandi. Muntu w’ubu ashobora guhemburwa agahorana ibondo bigatuma ababoroga yumva ntacyo bamubwiye. Ibyo byumvikanisha ko ibohorwa Yezu yadukoreye ritaracengera imitima. Ahora abiba ijambo rye nyamara rikagwa iruhande rw’inzira y’ukuri, mu mahwa cyangwa mu bibuye. Nk’uko Musa we yakomeje kwizera Isezerano ry’Imana, dusabire abayoboye imbaga y’Imana muri ibi bihe barindrwe kuba abaswa, abanyabwoba n’abanyenda nini. Bizere Imana Data Ushoborabyose bafashe abapfukiranywe n’abacakajwe gutakamba ngo Imana itabare babone ibyishimo n’ubuzima bwuzuye.
Yezu twizeye, nasingizwe. Umubyeyi Bikira Mariya aduhakirwe. Abatagatifu duhimbaza none, Lawurenti wa Brindisi, Arubogasiti, Domini, Vigitori, Pragseda na Daniyeli, badusabire kuri Data Ushoborabyose. Amina.
Padiri Cyprien Bizimana


text:
Habaho ibihe bisanzwe umuntu asengamo bikamera nk’umuhango uhoraho ariko habaho n’ibihe bidasanzwe umuntu afata agasenga, agatabaza Imana, akinginga bitewe n’uburemere bw’icyo ashaka ku Man, mbese akamaramaza kugeza ubwo Imana nayo imwiyereka mu buryo budasanzwe.
Mu by’ukuri iyo urebye imiterere y’umuntu, usanga yifitemo kutuzura muri we gutuma ashakisha izindi mbaraga ahandi zamufasha kubaho yumva yuzuye. Imana yaremye umuntu mu buryo avoma ubuzima bwe mu isoko y’umwuka (spiritual source). Umuntu ashobora guhitamo kuvoma ubuzima bwe mu Mana cyangwa agahitamo indi soko.
Zimwe mu ntambara abantu benshi barwana nazo mu buzima bwa buri munsi akenshi usanga baba barazitsinzwe mu ntambara yo mu mwuka bivuze ngo ‘Ibanga ryo kuneshwa kose ni ukuneshwa kugira amasengesho . Si ukuneshwa gusenga gusa, ni ukuneshwa mu masengesho.’
Muri Bibiliya habonekamo umugani w’umufarisayo n’umukoresha w’ikoro, umufarisayo ni we wasenze igihe kirekire kandi kenshi, ariko amasengesho ye yari ubupfu. Amasengesho ye ntiyumviswe n’Imana kubera ko ari we, ari n’amasengesho ye, nta cyari gitunganiye Imana.
Concordance , ni igitabo gifasha umuntu mu gushaka imirongo yo muri Bibiliya iyo uzi nibura ijambo rimwe muri uwo murongo. Iyi yerekana bwangu akamaro ko gusenga mu Ijambo ry’Imana.
Muri concordance y’Icyongereza rero ijambo ‘gusenga’ n’andi ayishamikiyeho nka ‘amasengesho’ no ‘gusenga’, aboneka inshuro 331 muri Bibiliya yitwa NASB; inshuro 545 muri KJV; n’inshuro 375 muri NIV.
Impamvu iyi mibare itandukanye biterwa n’uko amagambo amwe y’Igiheburayo n’ay’Ikigiriki asobanurwa mu buryo butandukanye muri izo Bibiliya uko zitandukanye. Urugero, KJV ishobora gukoresha ijambo ‘gusenga’ aho NASB cyangwa NIV bikoresha ‘gusaba’.
Ijambo ry’Imana riratubwira ngo “Ntimukagire ikibahagarika umutima, ahubwo igihe cyose mumenyeshe Imana ibyo mukeneye muyisaba, muyinginga kandi muyishimira” Abafilipi 4:6 BIRD.
Igihe cyose Bibiliya ibuza abizera kwiganyira kuko bidafasha, ahubwo bituma bakura amaso ku Mana akita ku bwoba, Bibiliya ahubwo ikatubwira ngo dusenge mu buryo bwose bwo gusenga. Imana iradukunda, kandi itwitaho, niyo mpamvu ivuga ngo “Muyikoreze amaganya yanyu yose, kuko yita kuri mwe” 1 Petero 5:7
“Kandi iki nicyo kidutera gutinyuka imbere ye, nuko atwumva iyo dusabye ikintu nkuko ashaka. Kandi ubwo tuzi ko yumva icyo dusabye cyose, tuzi nuko duhawe ibyo tumusabye.” (1Yohana:5,14-15)
Amasengesho ni uburyo bwo kwinjira mu munezero n’ibyiringiro by’urukundo rw’Imana, imigisha yayo, ubuyobozi bwayo, no kubaho kwayo. Ni uburyo bwo gutumbira Uwo n’Icyo Imana ari cyo,mu bumana bwayo , gahunda zayo, amasezerano yayo n’imigambi yayo.
Uburyo bwo gusenga buhesha Umwami icyubahiro kandi bukerekana gushaka ubumwe bwacu n’Imana hamwe no kwumvira. Bikomeza imitima yacu kubera ko bizana Imana aho tuyibonera mu migambi yayo.
Kenshi kubera kubura ubwenge kwacu no kuba dufite aho tutarenga, kandi kubera kamere yacu y’icyaha, iyaba Imana yasubizaga amasengesho yacu yose uko dusabye, rimwe na rimwe tuba twarahawe ibyo twagereranya n’ibuye, inzoka, cyangwa sikorupiyo, ariko Imana nka Data wa twese wo mu ijuru kubwa Yesu Kristo (Nk’uzi ibyiza kuruta ibindi, uzi byose, kandi ushobora ibyiza kurusha ibindi ), arategereza kugeza aho, ku bw’amasengesho atitiriza yo gusaba, gushaka no gukomanga, amasengesho yacu ahindurwamo ubushake bw’Imana kugeza aho tumenyeye inyigisho ishaka kutwigisha binyuze mu imenyerezwa ry’intango y’amasengesho atitiriza yo gusabira abandi.
Mu by’ukuri gusenga kwacu, ntigukwiye kwanduzwa n’ikintu cyose nk’ibyaha, kuko ibyaha ni imwe mu mbogamizi ikumira gukora kw’Imana muri twe. Niba umutima warahindutse icumbi ry’ikibi , ikibanze ni uko ubanza ukemerera Umwami Yesu akinjira mu mutima wawe, akirukana izo mbaraga wacumbikiye zagutsikamiraga, akayobora ubugingo bwawe kuri Yesu.
Nkuko twabibonye hejuru mu mitere y’umuntu, mu kumva yuzuye kwe bimusaba kugira ivomo ryo mu buryo bw’umwuka. Ndakwifuriza kurigira muri Yesu Kristo. Ubwo yari akiri hano ku isi yadusabye kutizirikana twe ubwacu gusa, ahubwo gusenga kwawe gukwiye kuzirikana umuryango wawe, igihugu cyawe, inshuti zawe ndetse n’abanzi bawe, ubundi dutegereze imirimo y’Imana twizeye kandi twihanganye isaha y’Imana nigera tuzabona kugira neza kwayo.
Urinzwenimana Mike


text:
Umuhanzi w’indirimbo z’Imana Uwiringiyimana Theogene wamenyekanye nka Theo Bosebabireba, yavuze ko n’ubwo abantu bazi ko yateye abakobwa babiri inda atari byo ahubwo ari bane.
Muri 2018, uyu muhanzi wakunzwe mu ndirimbo zomora imitima y’abemeramana, yagiye avugwaho ubusambanyi, ubusinzi, byaje gutuma anahagarikwa umwaka muri ADEPR yasengeragamo.
Ati “Itorero barampagarika barabimbaza, ndabyemera, baranampana, bampa n’igihe cy’igihano, ibyo bantegetse ndabirangiza, ibyo bampaniye byari byo, ababaririmbyi batari aba gikristo twari twakoranye cyari cyo, ubusinzi byari byo, ubusambanyi byari byo, nta na kimwe kitari cyo.”
Yakomeje abwira ikinyamakuru Isimbi dukesha iyi nkuru ko ku bo yateye inda ari bane, gusa ngo hari abajya bamubeshyera ko no hanze y’u Rwanda afiteyo abana.
Ati “Njyewe abana nemeye mu itorero ni abana bane, hanyuma abo ba nyina baje hano ni 2, hari abandi bataje babiri kuko ni bane.”
“Hari n’abandi bajya bavuga ngo hari abandi bari mu bindi bihugu, ariko se ni kumwe umuntu aba yabonye icyo aheraho, uwo nawe aje afite uko yabisobanura, ntawe, banavuga ibihugu nsanzwe njyamo, warateye inda mu mahanga usubiyeyo banagufunga.”
Ubwo yahagarikwaga akaba yarasabwe gusaba imbabazi abantu bose yahemukiye kandi avuga ko yabikoze ahereye no ku mugore we bafitanye abana barindwi.


text:
Iyo abantu bakimenyana banifuza ku rushinga, usanga hari byinshi bwirana mu rwego kubagarira urukundo rwabo, ariko ugasanga hari amwe mu gambo birengagiza kandi afite uruhare runini mu gushimangira urukundo rwabo.
Dore amwe muri ayo magambo aryoshye.
1.Uri uw’agaciro kuri njye
Ubusanzwe tuzi ko ibyo twagereranya nk’iby’agaciro ari zahabu n’ifeza wenda rimwe na rimwe hakaza n’amaafaranga menshi. Ibaze rero umuntu akubwiye ko uri uw’agaciro kuri we byaba biryoshye kubyumva kurusha uko yakubwira ngo ndagukunda.
2.Aho uzaba hose nzaba ndi kumwe nawe
Wari wabwirwa iri jambo ngo wumve ukuntu riryoha? Si ugupfa kurivuga gusa kuko riraremereye, Kumva umuntu umubwiye ngo nzaba aho uzaba uri hose n’iby’agaciro gakomeye by’umwihariko ku bantu bakundana.
Ni byiza kuribwira umukunzi wawe kenshi muri ahantu hatuje, mwishimye atari mu bibazo kugirango adakeka ko ari bya bindi bisanzwe byo kwihanganisha uwagize ibibazo wese.
3.Nkwibonamo:
Ibaze uhuye n’umuntu akakubwira ngo nkwibonamo, urumva ukuntu byaba bimeze bishatse kuvuga ngo iyo akubonye aribona nkuko nta wakwiyifuriza ibibi ubwo bivuze ko nawe yakwifuza ko uhora mu bihe byiza.
4.Umfatiye runini.
Mu buzima bwa muntu akenera umufasha mu buzima bwa buri munsi, umuntu ubana n’abantu benshi mu buzima, afashwa n’abantu benshi kandi bakomeye.
Ngaho rero ibaze umuntu kugutoranya mu bandi benshi bamufasha cyangwa bamuba hafi akakubwira ngo umufatiye runini muri make ½ cy’ubuzima bwe ni wowe umugize.


text:
Abahinzi bo mu Karere ka Burera bahawe amahugurwa n’Umuryango Mpuzamahanga wita ku buhinzi (CIAT) ku mikoreshereze y’amakuru y’iteganyagihe mu buhinzi mu rwego rwo kwirinda ibihombo bituruka ku ngaruka z’imihindagurikire y’ikirere, bavuga ko kubona imbuto batinze byatumye bagira amahitamo batishimiye.
Batanga urugero rwo ku mbuto y’ibigori, aho mu gihembwe cy’ihinga gishize bahawe imbuto bifuzaga batinze, ibageraho bitagikunze ko yatanga umusaruro bakurikije amakuru y’iteganyagihe bari bahawe kubera ko imvura yari isigaye itari kubyeza.
Nk’uko bisobanurwa na bwana Kalisa wo mu murenge wa Gahunga, umwe mu bajyanama b’ubuhinzi, ngo itinda ry’imbuto y’ibigori ya ‘Hybride’ itanga umusaruro mwinshi, ryatumye batabihinga kuko bitari kuba bicyeze.
Kuri uyu wa Gatatu tariki 22 Gashyantare 2017, Kalisa wahuguwe muri uyu mushinga watewe inkunga na USAID, yagize ati “Kubera ko Meteo Rwanda yari imaze kuduha amakuru ko kiriya gihe twari dufite imvura nkeya, nkanjye wize guhitamo igihingwa nkwiye guhinga nkurikije imvura mfite, icyo gihe nari nahisemo guhinga ibigori, muri byo hari amoko abiri, hari ibya ‘Hybride’, nkurikije ibyo nahuguwe nasanze ibi bifite iminsi 140 ngo byere, kandi bigakenera imvura ya mm580, nkurikije amakuru bari baduhaye iyo mvura ntayari kuboneka, nahisemo guhindura mpinga ibigori bya Tamira kuko byo byerera iminsi 110 byibura nkabona ko imvura nkeya twari dufite yari mm350 na mm400, byo igomba kubyeza. Jye ubu nejeje neza kandi abateye ‘Hybride’ ntacyo babonye kuko imvura yacitse bikiyikeneye”.
Abahinzi bamenye gusesengura amakuru y’iteganyagihe bizeye guhangana n’ingaruka z’imihindagurikire y’ikirere
Undi mujyanama mu buhinzi wagarutse kuri iyi ngingo ni Vedaste wo mu murenge wa Rugarama yashimangiye ko aya makuru yafashije ababihuguriwe bose, gusa ngo bagira imbogamizi zo kutabonera imbuto igihe, akomeza agira ati “Ubundi Tamira ntabwo itanga umusaruro mwinshi nka ‘Hybride’, ariko dukurikije amakuru yari ahari ntabwo yari kwera kuko imvura yari kuzaba nke kandi ikagwa igihe gitoya. Abahuguwe usanga byarabafashije kuko bo bagize amahitamo ajyanye n’amakuru bari bafite bituma beza neza”.
Umukoze w’umurenge wa Gahunga ushinzwe ubuhinzi, madame Ugirimpuhwe Triphonie, nawe yemera ko iki kibazo cy’itinda ry’imbuto cyabayeho koko, gusa ngo kikaba cyarakemutse, aragira ati “Icyo kibazo cyabayeho mu bihe bishize ariko ubu cyarakemutse, bitewe n’uko kwa kuntu tubegera tukuzuza intonde za nkunganire hakiri kare igihembwe kikazatangira intonde zarujujwe zaragejejwe ku bacuruzi b’imbundo n’inyongeramusaruro baratanga komande kare, bituma imbuto n’inyongeramusaruro bizira igihe. Impamvu ubushize iki kibazo cyabayeho hari hariho imihindagurikire y’uburyo bicuruzwa, iryo hindagurika rero niryo ryabikerereje”.
Ugirimpuhwe Triphonie ushinzwe ubuhinzi mu murenge wa Gahunga avuga ko ikibazo cy’itinda ry’imbuto cyakemutse
Dr. Desire Kagabo, umukoze ushinzwe amakuru y’iteganyagihe n’ubuhinzi muri CIAT Rwanda ari nayo yahuguye aba bahinzi binyuze muri Twigire Muhinzi, avuga ko abahereweho bazaba umusemburo bakigisha n’abandi uko bakwifashisha amakuru y’iteganyagihe bakamenya icyo bakwiye guhitamo guhinga batabikoze batomboza, avuga ko uyu mushinga watangiriye mu Karere ka Kayonza, Burera, Nyanza na Ngororero ariko ko intego ari uko ubu bumenyi bwagera kuri buri muhinzi.
Abahinzi bo mu mirenge ya Gahunga, Kinoni na Rugarama yo mu karere ka Burere bahurijwe hamwe basobanurirwa ku kwifashisha iteganyagihe mu buhinzi


text:
Igikorwa cyo gusura iyi ngoro, uru rubyiruko rwagitekereje kugira ngo rwizihize Umunsi wo Gukunda Igihugu no guha icyubahiro Ingabo zari iza RPA, zafashe iya mbere zikitangira kubohora u Rwanda.
Mu kuziha icyubahiro, uru rubyiruko rwateguye ibikorwa bitandukanye aho rwasuye Ingoro Ndangamateka y’Urugamba rwo kubohora Igihugu iri ku Kimihurura ndetse ruteganya gusura bamwe mu bamugariye ku rugamba batuye mu Murenge wa Kimihurura.
Nyuma yo gusura iyi ngoro rwavuze ko rwigiye byinshi ku bwitange bw’Inkotanyi, ruhiga kurangwa n’ubutwari mu gushyigikira ibyo igihugu cyagezeho.
Umuyobozi w’Urubyiruko rushamikiye ku Muryango wa FPR-Inkotanyi mu Murenge wa Kimihurura, Mupenzi Nuru Israel, yavuze ko muri uru rugendo bize gukotana kandi bizabafasha kubaka igihugu.
Yagize ati “Twigiye byinshi muri uru rugendo, icya mbere twabonye uko urugamba rwatangiye Perezida Paul Kagame aha ingabo icyerekezo. Natwe twahisemo gufata icyerekezo kandi kizima.”
“Ababohoye u Rwanda bari bahuriye ku ntego imwe yo kubohora igihugu no guhagarika Jenoside yakorewe Abatutsi mu 1994 ndetse no kubaka igihugu. Natwe nk’urubyiruko niba dushaka kubaka u Rwanda twifuza ni ukugira intego tukayihuriraho, ubu twize gukotana.”
Ibi abihuje na Mizero Parfine wavuze ko gusura iyi ngoro byamusigiye umuco wo kwigira kuko Inkotanyi zabohoye igihugu nta bufasha zifite.
Yagize ati “Gusura iyi ngoro icyo nigiyemo ni uko nk’urubyiruko tugomba kwigira. Nk’Inkotanyi ntabwo zarinze gutegereza ko zihabwa ubufasha n’amahanga barigize bumva ko babishoboye kandi babigeraho.”
Muri uru rugendo uru rubyiruko rwari rwaherekejwe na bamwe mu bayobozi bo mu murenge wa Kimihurura, bakaba barusabye kwigira ku byo Inkotanyi zakoze mu kugira umusanzu rutanga mu iterambere ry’igihugu.
Ambasaderi Sheikh Habimana Saleh yavuze ko yashimishijwe no kujyana n’uru rubyiruko kandi ko abona rufite imbaraga zizatanga umusaruro ku gihugu.
Yagize ati “Ubusanzwe urubyiruko rwibumbiye mu Muryango wa FPR-Inkotanyi mu Murenge wa Kimihurura ngendana narwo cyane, iya 1 Ukwakira rero byari ngombwa kugira ngo nemere ko Inkotanyi imwe irenga igihumbi zihinguka.”
“Byanshimishije kugendana na bo, mfite icyizere ko twe turimo gutambuka, abaza ari benshi kandi bafite imbaraga nyinshi, bazakora byinshi kurusha ibyo twakoze.’’
Umuyobozi w’Umuryango wa FPR-Inkotanyi mu Murenge wa Kimihurura, Rwamasirabo Emile, yavuze ko ari byiza kuba uru rubyiruko rufite inyota yo kumenya amateka bisobanuye ko ruzagira imbaraga mu kubaka igihugu.
Yagize ati “Ni byiza kuba urubyiruko ubona rufite inyota yo kumenya ibyabaye muri iki gihugu ukabona bose barashaka kumenya, urubyiruko rwose rugize amahirwe yo kureba iyi ngoro byabaha amahirwe, byabaha ingufu zo gufata iya mbere mu kubungabunga ibyagezweho.”
Yakomeje asaba urubyiruko kuba ku isonga mu rugamba rwo kubaka igihugu kugira ngo ruzabashe gusigasira ibyagezweho.
Uru rubyiruko rwatemberejwe ibice bitandukanye by’Ingoro Ndangamateka y’Urugamba rwo kubohora igihugu, rusobanurirwa amateka y’uburyo igihugu cyabohowe.
Amafoto: Igiribuntu Darcy
source : https://ift.tt/2YfUr8I


text:
Abantu 20 barimo imiryango y’abagore 4, abagabo 5, n’abana 11 bagurishije ibyabo byose bajya gusanganira Yesu kuko bari bafite amakuru ko habura ukwezi ngo agere ku musozi berekejeho.
Iyi miryango yafashe urugendo yerekeza ku musozi wa Nyagatare uherereye muri komini Musigati mu Ntara ya Bubanza mugihugu cy’i Burundi.
Iyi miryango yafashe urugendo yerekeza ku musozi wa Nyagatare
Mu nkuru dukesha, ikinyamakuru Jimbere cyandikirwa i Burundi, bavugako aba bantu bagurishije utwabo twose, harimo amazu n’amasambu ndetse n’ibikoresho byose byo mu nzu bari basanzwe batunze, bakavugako berekeje kuri uyu musozi gusanganira Yesu.
Iyi miryango yose isanzwe isengera mu idini ry’abadiventisite b’umunsi wa Karindwi, bagiye bavugako bari bafite amakuru yuko habura Ukwezi ngo Yesu agere kuri uyu musozi.
Aba bantu basize bavuzeko batazagaruka kuko biteguye kujyana na Yesu mu ijuru kuko afite ibyicaro yabateguriye birenze kure aho bari basanzwe batuye.
Ukwezi kurashize, abagize iyi miryango ntanumwe uragaruka ndetse abaturanyi n’ubuyobozi bwaho bari batuye nta makuru yabo baheruka.
Aba baturage bari basanzwe batuye ahitwa Mudubugu muri komine Gihanga, umukuru waho yakoresheje inama asaba abaguze ibyabo baturage ko bitegura kuzabisubiza mugihe abo bantu baba bagarutse nubwo ntawe uzi aho baherereye ubu.
Yagize ati “Nakoresheje inama abaguze ibintu byiyo miryango ko batabikoresha ahubwo bakitegura kuba babisubiza mugihe baba bagarutse nubwo hashize ukwezi ntawe uzi amakuru yaho baherereye.”
Agace aba bantu bari basanzwe batuyemo ni agace kiganjemo abadivantisite bemerako, igihe Yesu yagombaga kugarukira cyageze, buriwe akaba ahora yiteguye ko isaha n’isaha Yesu ashobora kubageraho abatunguye, ari nayo mpamvu ngo aba babonye amakuru ko Yesu ageze kuri uwo musozi bajya kumusanganira.


text:
Uyu mudamu witwa Jane, yatanze ubuhamya bw’ukuntu umugabo we yamutaye amuziza ko yabyaye umwana uwo mugabo yitaga imbeba ndetse arahunga aramusiga,aho kuri ubu atazi irengero ry’uyu mugabo we.
Jane ni umugore w’abana babiri, umwe mu bana be yavukanye ikibazo gikomeye cyatumye adakura neza nk’umuvandimwe we ndetse ubabonye ushobora kugira ngo barutanwa imyaka myinshi kandi bombi baravutse ari impanga. Mu gihagararo baratandukanye cyane ntiwapfa no kubikeka.
Umugabo w’uyu mugore yamutanye n’aba bana babiri bakimara kuvuka nyuma y’uko uwo mugabo abonye ko umugore abyaye umwe mu bana akaza adafite imiterere nkiy’abana basanzwe, ibyo byatumye uwo mugabo atamukunda na gacye ndetse bituma yigendera arabata. Kuva yagenda hashize igihe kinini na n’ubu uyu mugore ntazi uwo mugabo we aho aba, ubu hashize imyaka ikabakaba umunani.
Byose bijya gutangira byabaye mu myaka 9 ishize, ubwo uyu mugore yakundanaga n’uyu mugabo bakaza kwemeranywa kubana ndetse bagasezerana ko bazakundana burundu. Nubwo nta mafranga bagiraga bakoze uko bashoboye bakodesha inzu itari nziza cyane ariko kuribo bumvaga bayishimiye kuko bari bakundanye cyane. Bakimara kubana mu gihe gito uyu mugore yahise atwara inda ndetse umugabo we amwitaho bikomeye dore ko biteguraga kwakira imfura yabo.
Bidatinze uko iminsi yagiye ishira aba bajyanaga kwa muganga umugore agiye kwipimisha ndetse burigihe umuganga akababwira ko bazabyara umukobwa ndetse ntamunsi numwe bigeze babwirwa ko umugore atwite impanga. Amezi 9 yaje kugera ndetse umugore ajya kubyara, umwana wa mbere yarasohotse ndetse bakeka ko birangiye. Bidatinze umugore yaje kumvako atararangiza kubyara ndetse bahamagara muganga igitaraganya.
Muganga akimara kuhagera yaje kubona ko hari umwana wa kabiri uri kuza, gusa baje gutangazwa nuko umwana wa kabiri ageze hanze basanze ari gato cyane ndetse kajyaga kungana n’imbeba, ibi byanagoye abaganga kuko bamaze akanya kanini bibaza niba koko uwo ari umuntu cyangwa arikindi kintu. Abaganga bahise bategeka umugore gukuramo burikintu cyose yari yambaye ndetse agahita aterura nako kana ka kabiri ngo barebe niba koko ari umuntu.
Aka kana byabaye ngombwa ko kaguma kwa muganga igihe kinini bakitaho ngo barebe ko kazagira umubiri nk’uwabana basanzwe ariko biza kuba iby’ubusa kugeza ubwo basabye umugore kujyana akana ke murugo.
Umugabo yatahanye n’umugore ariko atishimye biturutse ku kuba bari babyaye umwana muzima ariko akaza guherekezwa nundi ufite ubumuga bukomeye. Byageze aho uyu mugore ashaka guhitana aka kana biturutse ku kuba abantu baramwumvishaga ukuntu katazigera kamara n’icyumweru kagihumeka, abantu ndetse batangiye kumuha urwamenyo bitewe nako kana ka kabiri yari yabyaye bituma yumva ataye umutwe cyane.
Nibwo benshi batangiye kwita ako kana imbeba, inzoka ndetse nandi mazina apfobya, bikababaza umugore cyane ariko akabura icyo abikoraho, gusa umwana yaje kuramba ndetse amara igihe kinini kiruta uko abandi babikekaga. Umunsi umwe umugabo yaje kubyuka arigendera ntiyagaruka, umugore byaramugoye cyane kuko umugabo we niwe warusanzwe akora gusa, nibwo yatangiye kwiyishyurira inzu, ndetse no kurera abana. Igihe cyo kuvuza wa mwana kigeze yageze kwa muganga bamubwira ko niba nta bwishingizi afite badashobora kumuvura ibyo kuvurwa kwa wa mwana birangirira aho.
Uyu mugore atangaza ko umugabo we amaze imyaka 8 yose yaraburiwe irengero, ndetse akaba asigaye abaho mu buzima bugoranye.


text:
Ukwakira, nikukubere ukwezi ko gushaka mu maso h’Imana-Dr Paul Gitwaza
Yanditswe na: Ubwanditsi2021-10-05 20:44:30
Ni mu butumwa uyu mushumba w’Itorero Zion Temple ku isi yanyujije ku rubuga rwa Instgram, yifuriza abantu kuzagira ukwezi kwiza kwa 10 ariko barushaho gusabana n’Imana. Ati"Nkwifurije ukwezi kwiza kw’ #Ukwakira. Kuzakubere ukwezi ko gusabana n’Imana kurushaho, gushaka no kubona mu maso hayo."
"Uwiteka, umva gutaka kw’ijwi ryanjye, Umbabarire, unsubize. Umutima wanjye urakubwiye uti “Wavuze uti ‘Nimushake mu maso hanjye.’ ” Nuko Uwiteka, mu maso hawe ndahashaka. Ntumpishe mu maso hawe. Ntiwirukanishe umugaragu wawe umujinya, Ni wowe wahoze uri umutabazi wanjye, Mana y’agakiza kanjye ntunjugunye, ntundeke." Zaburi 27:7-9


text:
Bamwe mu babyeyi bo mu Murenge wa Kagogo mu Karere ka Burera baravuga ko bahangayikishijwe n’ubwiyongere bw’abagize imiryango biturutse ku nda zitateganyijwe ziterwa abana babo bikabakururira ubukeneye mu miryango yabo.
Abaturage bavuga ko muri uyu murenge bimaze kuba nk’umuco kuko abana bawukomokamo usanga barabigize akamenyero, ababyeyi bakabibonamo ikibazo gikomeye.
Kankera Pascasie yagize ati ”Abana bacu rwose barakabije mu gutwara inda kuko iwanjye arahari wabyaye, ikibazo usanga jye naraboneje urubyaro ariko we akabyara, ubwo ibibazo bihita byiyongera kuko haba hajemo ibindi byo kugura mituweri ugasanga gutunga uwo mwana na cyo ni indi kibazo kuko bidukururi ubukene bukabije mu muryango”.
Mukeshimana Solange nawe agira ati "Aba bana badukururira ubukene kuko ujya kubona ukabona aratwitwe kandi ubwo abo ufite na bo uba utabashoboye hakaba hiyongereyeho abandi, ikindi abagabo bazibatera ntabwo babafasha bahita babatererana”.
Butoya Louis ni umunyamabanga nshigwabikorwa w’umurenge wa Kagogo nawe ahamya ko ikibazo cy’abana batwa inda gihangayikijishe, agira ati ”Ikibazo cy’abana batwara inda kirahari koko urebye gitetwa n’abagabo bakora mu birombe, nibo ahanini bahohotera abo bana, iki kibazo tugiye kugikurikirana kandi tugishyiremo imbaraga kuko twahagurukiye umugoroba w’ababyeyi, ibyo bizadufasha guhugura abo bana”.
Guverineri w’intara y’amajyaruguru Gatabazi JMV avuga ko iki ari ikibazo gihangayikishije kandi ko bagihagurukiye, agira ati ”Ikibazo tugomba kugihagurukira twese nk’abayobozi kuko bikurura ibibazo byinshi mu miryango, uretse n’ubukene biteza n’ubwumvikana buke mu miryango, inzangano za hato na hato,... Tugomba kubishyiramo imbaraga kandi tugakurikirana n’abagabo babateye inda bagahanwa, bizadufasha kubigabanya ndetse bikanacika”.
Muri iyi ntara habarurwa abana basaga 3000 batewe inda, ariko abazibatera bo ntibakunze kumenyekana n’abamenyekanye abaturage bavuga ko akenshi bahita bambuka umupaka bakigira hanze y’igihugu.


text:
Umurimo wawe wose werekejeho amaboko yawe uwukorane umwete, kuko i kuzimu aho uzajya nta mirimo nta migambi uzahabona, haba no kumenya cyangwa ubwenge (Umubwiriza 9:10)
Isi yuzuyemo abantu bashaka gukora bike bishoboka, bakurikiza itegeko ryo kugendera ku muvuduko wo hasi aho usanga kwitwa abanebwe ntacyo bibabwiye. Nyamara igihe kirahenze kandi iyo gitakaye nta muntu ushobora kukigarura.
bunebwe abenshi babuterwa n’ibinezeza by’igihe gito cyangwa ibikenewe by’igihe runaka aho usanga abantu bashaka kwakira ibintu byose ntacyo batanze. Ariko Bibiliya itubwira ko ubunebwe bushobora kuzanira umuntu kurimbuka, Kandi gukenera inyungu utaruhiye bishobora kugukururira akaga (Umubwiriza 10:18)
Intumwa Pawulo mu rwandiko yandikiye 1Abakorinto 9:24-27, Yibutsa abakristo kubaho ubuzima bumeze nk’amarushanwa ya siporo aho abakangurira gukora ibi bikurikira:
1. Gukora cyane
2. Gusiganwa kugirango utsinde
3. Gutumbira intego
Ibyo dukora byose, Dukwiye kubikora hagamijwe guhesha Imana icyubahiro:
Nk’uko Pawulo yabyandikiye 1Abakorinto :10:31, Imirimo yose dukora mu buzima bwa buri munsi ikwiye kuba igamije guhesha Imana icyubahiro kuko twaremewe kuyihimbaza mu byo dukora byose.
Iyi mvugo ihindura imyumvire uko byagenda kose. Bisobanura ko dukora ibintu byose mu izina ry’Imana, Byose tukabikorera muri yo, Dushishikajwe no gushaka ubunyangamugayo kandi dufite ishyaka ryo kuba indashyikirwa tukareka kuyoborwa n’amahame gusa, ahubwo imvugo ikaba ingiro.
Umurimo wose dukora ukwiye kutubera amahirwe yo kubaha Imana no gushyira mu bikorwa amahame ya Bibiliya hagamijwe kwitoza gukoresha impano twahawe. tugomba kandi gufata uwo muco mu byo dukora haba mu muryango, mu rusengero ndetse no mugihe cyo kwidagadura (loisirs)
Mubyukuri Ntabwo turi abacu ngo twigenge, Duhagarariye Imana hano ku isi niyo mpamvu tugomba gukora neza n’iyo haba mu gihe kibi ntiducogozwe n’ibibazo duhura nabyo.
Mu rwego rwo rwo gushyira mu bikorwa icyo twahamagariwe,Turasabwa gukorana umwete buri kintu cyose tukamenya ko ariwo mwanya wo kuramya Imana. Ni ngombwa gukoresha neza impano twahawe hamwe n’imbaraga zacu zose bizatuma tugera ku mugambi mwiza Imana yaturemeye.
Source: www.topchretien.com


text:
Rwamagana: Bafitanye igihango n’Ingabo zababohoye
Yanditswe na Hakizimana Yussuf
Ubuyobozi bw’Akarere ka Rwamagana bwishimiye intabwe bwateye nyuma y’imyaka 25 u Rwanda rubohowe n’ingabo zari iza RPA-Inkotanyi, bukaba busanga ari igihango gikomeye zagiranye n’Abanyarwanda zakuye mu icuraburindi.
Umuyobozi w’Akarere ka Rwamagana Mbonyumuvunyi Radjab, yemeza ko Abanyarwanda bibohoye ashima Perezida wa Repubulika Paul Kagame wayoboye izo ngabo zitangiye kubohora Igihugu akanageza Abanyarwanda ku iterambere muri iyo myaka ishize.
Meya Mbonyumuvunyi yagize ati: “Abanyarwanda tubasaba gukomeza gufatanya n’ubuyobozi bukuru bw’Igihugu mu nzira ndende yo Kwibohora. Ubu twaribohoye mu bijyanye n’ubukungu, imibereho myiza, umutekano no kwishyira ukizana kwa buri Munyarwanda ntaho ahejwe, ariko turacyafite inzira ndende ijyanye no kwibohora mu myumvire no gukomeza gutera imbere.”
Yakomeje agira ati: “Abaturage bafitanye igihango n’Ingabo zababohoye, bafitanye igihango n’ubuyobozi bwabo bakagirana igihango na Perezida wa Repubulika ufite aho abagejeje uyu munsi kandi hashimishije.”
Mu myaka 25 Rwamagana yishimira byinshi yagezeho
Mu bukungu, abaturage bagera kuri 54% bafite amashanyarazi bavuye kuri 13% bari bayafite mu myaka 25 ishize. Muri iyo myaka ni ho Akarere ka Rwamagana kungutse uruganda rutunganya ingufu zituruka ku mirasire y’izuba rwihariye 4% by’amashanyarazi akoreshwa mu gihugu.
Na ho ibijyanye n’amazi meza, ingo zigera kuri 88% zibasha kubona amazi y’isoko meza ku masoko atunganyije neza.
Hatunyanyijwe imihanda y’igitaka ingana n’ibirometero 125 ihuza imirenge mu koroshya ubuhahirane, Akarere kose kakaba gafite ibirometero 295 by’imihanda y’igitaka. Akarere kongereye n’imihanda ya kaburimbo ku buryo Akarere kose ubu kagendwa.
Abaturage bakanguriwe gutura mu midugudu, ubu 83% bose batuye mu midugudu ku buryo bagiye banoroherwa no kugezwaho ibikorwa remezo bitandukanye.
Mu rwego rwo guhangana n’ikibazo k’izuba rikunze kuba ryinshi rikabangamira ubuhinzi bw’abaturage, hubatswe ibidamu (valley dam) bya Rugende na Nyirabidibiri bifasha abaturage mu kuhira imyaka yabo, hakaba hari n’ibindi 3 biri kubakwa.
Muri Rwamagana hari icyanya cyahariwe inganda zigera kuri 51, ubu hamaze kugeramo inganda umunani zahaye akazi abaturage n’imisoro ikusanywa mu Karere iriyongera, ndetse n’ibindi bibanza byose byamaze gufatwa n’abashoramari.
Muri Rwamagana hari icyanya gihingwamo indabyo zoherezwa mu mahanga “Gishari Flower Parc” cyatanze akazi ku baturage bagera kuri 600, kandi harimo kwagurwa ku buryo mu mpera za 2019 abahakora bazaba bagera ku 1,000.
Mu mibereho myiza, Umuyobozi w’Akarere ka Rwamagana ahamya ko bageze kuri byinshi, birimo gukura abaturage mu bukene dore ko abari mu bukene bavuye kuri 46% ubu bakaba bageze kuri 18.9%, na ho abari mu bukene bukabije bageraga kuri 20% mu gihe ubu bagera kuri 4.8%.
Muri Gahunda ya Girinka hatanzwe inka 13,480 zahinduye ubuzima bw’abaturage barenga 13,000.
Imiryango isaga 1500 y’Abarokotse Jenoside yakorewe Abatutsi yubakiwe amacumbi.
Mu buzima, buri murenge muri 13 hari ikigo nderabuzima mu gihe mu myaka 25 ishize byari bitandatu gusa, n’amavuriro y’ingoboka (Poste de santé) ageze kuri 14 mu gihe mu mu myaka yashize atabagaho.
Hashyizwe imbaraga mu kurwanya imirire mibi aho mu bana 42,351 babaruwe mu karere ubu abagaragayeho ikibazo k’imirire mibi bagera kuri 7 gusa.
Mu burezi, hubatswe ibyumba by’amashuri bisaga 580 muri gahunda y’uburezi bw’ibanze bw’imyaka 9 na 12, n’ubwiherero 999. Akarere ka Rwamagana kari ku gipimo cya 77.2% by’abaturage bazi gusoma, kwandika no kubara.
Inkiko Gacaca na zo zigarukwaho kuko zafashije mu butabera no kunga Abanyarwanda. Ubu kandi hanishimirwa ko abaturage babona serivisi guhera mu nzego z’ibanze, aho Akarere ka Rwamagana kari ku isonga mu bushakashatsi bwagaragajwe n’Urwego rw’igihugu rw’Imiyoborere (RGB) ku buryo abaturage bishimiye serivisi bahabwa.


text:
YASUWE 68
Soya ni cyo kinyamusogwe cyonyine gikorwamo ikinyobwa. Ku rubuga www.handirect.fr bavuga ko n’ubwo imvugo imenyerewe ari amata ya soya (Lait de Soja), ubundi ngo si byo kuko si amata ahubwo ni umutobe ukamurwa muri soya, gusa kubera ibara ryera ry’uwo mutobe ndetse n’imikoreshereze yawo ijya kwitwara nk’amata, bituma witwa amata ya soya.
Iyo bagiye gukamura amata ya soya, babanza kuzishyushya nyuma bakazisya. Ubwo buryo bwo gutunganya amata ya soya butuma itakaza bimwe mu biyigize by’umwimerere nk’amwe mu mavuta yayo, ndetse n’ibyitwa ‘fibres’ ubundi biba muri soya ntiwabisanga muri uwo ‘mutobe’ ukamurwa muri soya.
Ibisigazwa bya soya yakamuwemo umutobe bikorwamo ibiryo byiza by’amatungo.
Iyo bamaze gusya soya bongeramo amazi aringaniye kugira ngo babone icyo kinyobwa kijya kumera nk’amata, gifite za Poroteyine.
Ubutare buboneka muri soya buba bufunguwe n’amazi ariko kandi igice kimwe cyabwo kiba cyatakaje umwimerere wacyo mu gihe soya inyuzwa ku muriro mbere yo kuyisya.
Amata ya soya agira akamaro ku buzima bw’umuntu kurusha andi y’inyamaswa yose, kuko amata y’inyamaswa aburamo ibyitwa (méthionine na cystine) kandi bikenerwa mu mubiri w’umuntu, gusa amata ya soya na yo yigiramo ‘calcium’ nkeya ugereranyije n’ay’inka cyangwa ay’ihene.
Amata ya soya nta sukari (lactose) yigiramo, kandi na poroteyine zo mu mata ya soya zitandukanye cyane n’iziba mu mata y’inka. Ni yo mpamvu amata ya soya ashobora kunyobwa n’abantu bafite imibiri itihanganira amata y’inka.
Amata ya soya yakorwamo yawurute (yogurts) nk’uko bazikora no mu mata y’inka.
Kuri urwo rubuga bavuga ko abantu bose bagira ikibazo ku mata y’inyamaswa, bakwikoreshereza aya soya, gusa bagahitamo ayongewemo Calcium cyane cyane iyo ari ayagenewe abana bagikura ndetse n’abantu bakuze bafite ibyago byo kuba barwara indwara z’amagufa.
Ku rubuga www.cosmopolitan.fr bavuga ko n’ubwo amata ya soya ari meza cyane ku bantu bafite imibiri itihinganira amata y’inyamaswa,ariko na yo agomba kunyobwa mu rugero ruringaniye.
Amata ya soya agira ibyiza bitandukanye harimo no kuba ari meza ku buzima bw’umutima w’umuntu.
Kuba amata ya soya atigiramo ibintu bibyibushya, ahubwo akaba akungahaye ku byitwa ‘fibres’ bituma umuntu yumva yijuse neza, ntabyibuhe bikabije agahora ku murongo, kandi birazwi ko ibiro byinshi biri mu bishyira ubuzima bw’umuntu mu kaga.
Izo ‘fibres’ ziba mu mata ya soya zituma igogora ry’ibyo umuntu yariye rigenda neza, bityo ntabe ashobora kugira ikibazo cy’impatwe(constipation).
Amata ya soya yigiramo ibyitwa ‘oméga-3’, ikindi kandi afasha mu kurwanya ibinure bibi mu mubiri(mauvais cholestérol sanguin ) kuko ibyo binure ari byo bigenda bikaziba imitsi.
Kuri urwo rubuga kandi, bagira abantu inama ko kugira ngo umuntu abone ibyiza byose bizanwa no kunywa amata ya soya, bisaba ko ayanywa abijyanana no gukora siporo, no kurya indyo nziza itangiza ubuzima.
Amata ya soya arinda uyanywa gusaza vuba, bitewe n’uko yigiramo ibyitwa ‘flavonoïdes’ na ‘antioxidant’ bituma umuntu adasaza vuba.
Izo ‘antioxydants’ ziboneka mu mata ya soya zifasha umuntu kugira ubudahangarwa bw’umubiri bukora neza, akaba adashobora kurwara indwara zitandukanye, ndetse n’uruhu rwe rukagira ubuzima bwiza.
Urugero rw’indwara umuntu yakwirinda mu gihe anywa amata ya soya, harimo na kanseri y’ibere. Ubushakashatsi bwakorewe muri Carolina y’Amajyaruguru muri Amerika bwagaragaje ko gukunda kurya ibintu birimo ‘flavonoïdes’ nka soya byarinda ibyago byo kurwara indwara ya kenseri y’ibere ku bagore bacuze.
Amata ya soya agabanya ibyago byo kurwara indwara z’amagufa n’iz’imitsi zikunda kwibasira abagore bageze mu kigero cyo gucura.
N’ubwo amata ya soya afite ibyiza bitandukanye, ariko hari n’ibibi by’ayo mata ya soya, kuko yigiramo ibyitwa ‘phyto-oestrogènes’ bishobora guteza imyivumbagatanyo y’imisemburo imwe n’imwe bikaba byateza umwana kugera mu gihe cyo kubyara hakiri kare(maturation sexuelle trop rapide chez l’enfant).
Mu rwego rwo kwirinda rero, si byiza guha amata ya soya umwana uri munsi y’imyaka itatu. Si na byiza kuyaha umugore utwite cyangwa wonsa cyangwa se urwaye kanseri y’ibere.
Ku bandi bantu bose yaba abagabo cyangwa abagore, amata ya soya aremewe, ariko akanyobwa mu rugero.


text:
Tugiye gutangira inkuru yacu, ntabwo ari ndende cyane ariko harimo byinshi kandi byiza, muzagenda murushaho kubyumva uko muzagenda muyisoma. Ntibizabe ibyo gusoma gusa ahubwo niwumvamo icyiza kirimo kizakubere isomo. Mureke dutangire inkuru yacu…..
Nitwa Carine ndi umukobwa w’imyaka 21, narangije amashuri yisumbuye ubu ndi mu mwaka wa kabiri wa kaminuza. Mvuka mu muryango ukize cyane kandi mugari, papa na mama baracyariho. I wacu turi abana b’abakobwa batatu, njye nkaba ndi umwana wa kabiri.
Mukuru wanjye yitwa Aline afite imyaka 24, we yarangije kaminuza ubu afite akazi keza. Umuto muri twe yitwa Lyvine afite imyaka17 akaba akiri mu mashuri yisumbuye.
Umunsi umwe ubwo navaga ku ishuri ari mu masaha ya ni mugoroba, ngeze muri karitsiye z’iwacu nibwo naje kwibwa isakoshi n’abasore babiri kuko wabonaga bandusha imbaraga, nagerageje gusakuza nuko inyuma yanjye mbona haturutse undi musore wa gatatu arabirukankana n’ubwo wabonaga bageze kure.
Mu isakoshi yanjye hari harimo amafaranga ibihumbi 200 na telephone yanjye, gusa icyari cyimbabaje cyane yari telephone yanjye. Nategereje igihe kingana n’isaha nziko wa muhungu wundi wanturutse inyuma agiye kubamfatira, gusa nawe ntiyaje kugaruka.
Narihanganye ndataha ngeze mu rugo mbatekerereza uko byagendekeye, ntibyigeze bibatera ikibazo cyane kuko njye naje ndi muzima. Bukeye bwaho papa yahise ansinyira sheke y’ibihumbi 500 ngo njye gushaka indi telephone, ndagenda ngura telephone imeze nkimwe nari mfite gusa nari nkibabajwe na ya yindi yibwe kuko nabikagamo ibintu byinshi.
Nahise niyemeza kutazongera guca muri ya nzira ntangira guca mu yindi. Icyo ntari nzi ni uko umunsi wakurikiye uwo banyibiyeho, wa muhungu wa gatatu wirutse kuri bamwe babiri yari yaje kuntegereza ngo ansubize isakoshi yanjye n’ibintu byose byari birimo.
Hashize nk’icyumweru uwo muhungu aza kuntegereza atambona, gusa umunsi banyibiyeho sibwo bwa mbere we yarambonye ahubwo n’indi minsi yajyaga ambona ariko atazi aho ntuye. Kuntegereza byaramurambiye nuko afata ya sakoshi ntakintu na kimwe avanyemo aragenda iyihisha aho yabaga kuko yumvaga ko isaha ni saha azambona akayinsubiza.
Hashize ibyumweru bibiri ndi muri bisi, naje kumva abantu bavuga ku by’umukobwa wibwe isakoshi irimo amafaranga na telephone numva ni njye ariko ntibari banzi. Nakomeje kubumva, numva umwe muri bo aravuze ati” uziko abasore bibye urya mukobwa, bari batatu ariko umwe muri bo yaje kwitandukanya nabo ababwira ko bagomba gusubiza uwo mukobwa isakoshi ye.”
Maze kumva uwo muntu avuze atyo nahise nijijisha nanjye mpita mubaza nti” Ese bambe uwo mukobwa yaje kubona isakoshi ye?” wa wundi nawe ahita ansubiza ati” Yego, kubera ko abo basore baje kumva ibyo mugenzi wabo ababwira nuko isakoshi bayiha uwazanye icyo gitekerezo maze ayishyira uwo mukobwa dore ko ngo uwo umuhungu yari yarabengutse uwo mukobwa.”
Maze kumva iby’uwo muntu nahise njya mu rujijo nibaza ukuntu byaba byaragenze biranyobera. Nahise ngira amatsiko yo kumenya uwo musore dore ko ngo yari yaranankunze.
Icyumweru cya gatatu cyaje kugera nuko ndi mu nzira ntaha naje guhura na ba basore babiri ariko njye sinari nabamenye, kuko banyatse isakoshi biruka kandi bwari bwije. Barampagaritse bambwira ko bankeneye, nanjye ngira ngo wenda bankeneyeho ubufasha tujya kuri resitora yari hafi aho. Ndabanza mbaza buri umwe icyo ari bunywe n’uko ndabagurira nanjye mfata ka fanta.
Ako kanya nahise mbona agahinda mu maso yabo nuko mbasaba ko bambwira icyo banshakira dore ko nari ntaramenya abo ari bo.
Umwe muri bo yahise………………………………………………..
Loading…
ni ahejo muri Episode2 mbakomereza uko byaje kugenda.
Gusa niba iyi nkuru wumva izakubera nziza kora Share nizindi nshuti zawe ibagereho.
Murakoze!


text:
Muraho, saint valentin iregereje. Kuri uyu munsi twizihiza urukundo, abenshi bifuza guha impano abakunzi babo. Nyamara hari igihe utecyereza icyo wamuha bikakuyobera. Uyu munsi turebe video y’umukobwa utanga ingero icyenda z’impano za saint valentin watanga. Mbere y’uko dutangira, avugako impano avuga uhitamo ukurikije uko wishoboye ndetse nigihe mumaranye. Impano waha umugabo mwashakanye si kimwe niyo waha umuntu mukiri guteretana mutarabyemeza neza.
1. Cologne (perfume)
Avugako imwe mu mpano waha umusore cyangwa umugabo ni cologne ihumura neza. Nta muntu udakunda guhumura neza. Iyi ni mpano yajyana nabantu benshi cyane, avugako agira abantu yo kugura Chanel Blue Ariko igiciro cyayo kiri hejuru, si ngombwa iyingiyi. Iyi mpano ni nziza kuko habaho cologne zibiciro bitandukanye, uko wifite kose ntiwabura iyo ugurira umukunzi wawe.
2. Kumugurira amatickets ya concert cyangwa y’umukino akunda
Umukunzi wawe nimba hari equipe akunda ifite umukino hafi yaho mutuye ku,ugurira tickets zawo byamushimisha. Nimba akunda ama concert, hakaba hari umuhanzi uzi ashaka kujya kureba kumugurira ticket zo kujyayo nabyo byaba cadeaux nziza. Mu gihe utabashishe kuba wamugurira amatickets wanamugurira Jeez ya equipe afana, tuvuge ari nkumufana wa Chelsea cg Golden State Warriors. Kuko ari equipe afana jeez yayo ntiyabura kumushimisha ikindi kandi bigaragaza ko uba wibutse ibintu akunda.
3. Tech
Nimba ufite umukunzi ukunda ibintu bya technology wamugurira ikintu nka smart watch, keyboard (clavier), afite iPad yarataye apple pen ye ukayimugurira. Bitewe nanone nuko wifite, nuko mubanye. Avugako atari ngombwa gukoresha amafaranga menshi ngo cadeaux ishimishe umuntu.
4. Amasabune
Iyi mpano niyabantu bakunda kwitiyaho, nimba umukunzi wawe ari wa mugabo utita ku isabune akaraba iyi si iye. Gusa kubabyitaho kandi babikunda hari amasabune yakorewe abagabo. Atuma basa neza, bagahumura neza, nuruhu rwabo rukaba rwiza. Nimba uziko umukunzi wawe ari ikintu yakishimira, wazimugurira. Yenda kugirango bibe akarusho ukaba wagura amasabune ya qualite iri hejuru yizo asanzwe akoresha.
5. Game controller cyangwa games gift card
Kubantu bafite abakunzi bakunda gukinda video games, kumugurira controller nshya byamushimisha. Icyiza cyiyi mpano nuko ntango ihenze cyane ariko kumuntu ukunda gukina yayikunda bikomeye. Ikindi kandi buri uko azaba ari gukina azajya yibukako ariwowe wamuguriye iyo controller.
6. Kumusohokana
Akenshi muri couple usanga abagabo cyangwa abasore aribo basohokana abagore babo cyangwa abakobwa bakundana. Kuri saint valentin abenshi bakaba banatecyerezako ariko bigomba kugenda nubundi. Gusohokana umukunzi wawe, ukamwereka ko umwishimiye kandi uha agairo uko nawe ajya agusohokana. Umwereke ko ibyo ajya agukorera nawe ushaka kubimukorera. Hari igihe mwagerayo mwamaze no kurya bazana facture bikanga akishyura ariko ntacyo igitecyerezo uba wakimubwiye kandi byamushimishije.
7. Ijoro ry’urukundo
Iyi mpanoniyabantu bakuze, nimba ukiri muto wapi. Kuguma mu rugo ugateka neza, ugacana boujie, ugashyira rose petals ku buriri ubundi ukambara ikintu kiri sexy. Akaza asanga ibi byose wabikoze umwiteguye, ubundi akarya. Nta mugabo nta musore utakunda iyi mpano, habe numwe. Gusa ni impano nkizindi zose itajyanye na buri wese bitewe yenda nimyemerere, kuba ukibana nababyeyi, kuba mufite abana bashobora kukubaza utubazo twinshi. Gusa mu gihe bitakubangamiye kandi bishoboka iyi ni impano nziza.
8. Kumujyana ahantu (nko kumazi)
Iyi mpano irahenze kurusha izindi zose zatambutse, ni impano yabera abantu bashakanye bamaranye igihe runaka kandi bishoboye. Byaba byiza kumutembereza mukarayo nkijoro rimwe cyangwa abiri, mukishima ubundi mugataha. Nimba nta na rimwe mwari mwatemberana ntango byaba byiza cyane ko inshuro yanyu ya mbere iba ari impano. Ariko nkuko yatangiye abivuga nimba arumuntu mumaranye igihe mwakoreye amafaranga, mwajyanye rimwe na rimwe kandi ayo mafaranga uyafite wayimuha iyi mpano.
9. Kumugurira igitabo
Ibitabo byigisha ibintu nko kwinjiza amafaranga menshi ni ibitabo abagabo muri rusange bakunda. Niba arumuntu ukunda kuguma yihugura mu buryo bwose bushoboka kumugurira igitabo kizamufasha kwiyubaka, ni impano nziza. Atanga ingero yibitabo Think and grow rich cyanditswe na Napoleon Hill hamwe na Laws of success cyanditswe na .. Icyambere naragisomye, ni igitabo cyiza cyigisha ukuntu wakoresha amafaranga yawe neza ugakira nanjye nakibashimira.
Kugurira umukunzi wawe impano yamushimisha bihera ku kumenya ibyo alkunda. Ibi nibitecyerezo by’impano z’ishobora gushimisha abantu batandukanye. Agaciro kimpano si buri gihe uguhenda kwayo ahubwo numutima ubikoranye. Izi mpano zose ntango ari impano zihora zitangwa nkinkweto na boxer :-).
Murakoze gusoma, mugire umunsi mwiza :-). Muzagaruke